Pulis binadil gadan kan NPA\nCiudad nin Legaspi – An armadong rebeldeng New People’s Army (NPA) iyo an pigtutukdo kan awtoridad na responsable sa pagbadil gadan sa sarong miembro kan Philippine National Police sa Pilar, Sorsogon.\nSa inbestigasyon kan Pilar Municipal Police Station, sinabi ni Chief Inspector Malou Calubaquib an angulo sa pagbadil sa biktimang pulis na si PO3 June Razo, 52 anyos, gibo kan rebeldeng NPA mala ngani kinua pa si service na badil kan biktima.\nSi Razo, naghatud sana kan saiyang esposa sa Calangoy Elementary School alagad mantang pasiring na sa jepatura de pulisya inabangan kan mga rebelde sagcod na binadil nin nagkaperang veces nin M-16 armalite asin kalibre 45.\nSinabi pa sa investigation report na pinaabot sa Camp Simeon Ola maatendir an biktima sa flag raising ceremony pakahale sa escuelahan naheling kaini na igwang ulang na kawayan an saiyang aagihan na tinampo kaya nagluway-luway sa pagmanijo kan saiyang motorsiklo.\nMantang nagtatago sa puon nin kahoy an mga NPA kan harani na sa mga ulang na kawayan an pagpadalagan kan motorsiklo kan pulis sunod-sunod na si putok sagcod na natumba an biktima.\nSinabi pa ni Calubaquib kan mayo na nin buhay an biktima kinua si sukbit na badil kan pulis na beretta 9MM pistol na may tolong magazines.\nAn biktima, sarong traffic enforcer asin midbid na estricto sa pag-implementar kan leyes sa trafico.\nAn makangerat na krimen kikundenar kan Camp Simeon Ola huli kan sa traydor na gawi asin pagbalga pa sa deretso humano.\nNapag-araman sa 9th Infantry Division kan Philippine Army sa Camp Elias Angeles, an Sorsogon saro sa may mga lugar sa Bikol na kinukutahan kan kumunistang grupo.


Likido - Wikipedia\nAn tubig iyo an pinakabistadong likido sa Kinaban.\nAn likido (Ingles: liquid) iyo haranihan na dae-makompres na pluido na minakonporma sa korte kan kaagan kaini pero mantinido (harus) man giraray an kaparehong bolyum na talingkas sa presyon. Saro ini sa apat na pundamental na istado nin materya (an iba iyo an solido, gas, sagkod an plasma), asin an nagsosolo-solong istado na may siguradong bolum pero mayong sarong korte. An likido iyo pigbibilog nin saradit na nagbibribar na mga partikulo nin materya, arug kan mga atom, na pigsurugpon nin intermolekular na takod. Arug kan sarong gas, igwa nin kakayanan an likido na magbulos asin arugon an korte nin sarong kaagan. Kadaklan sa mga likido napupugolan an kompresyon, dawa ngani an iba nakokompres man. Bakong arug kan gas, an sarong likido, dae nagsusuruwayan ngaring panuon an kada ispasyo nin sarong kaagan, asin mantindo an kaparehas na densidad. Sarong distinkto na karakter nin likidong istado an surface tension, na minaresulta sa "wetting" na penomena. An tubig iyo, sa ngunyan, an pinakabistong likido sa Kinaban.\nAn densidad kan sarong likido iyo harus harani sa sarong solido, sagkod mas halangkaw kaysa sa sarong gas. Kaya an likido sagkod solido iyo parehas na inaapod na kondensadong materya. Mientras an likido sagkod gas iyo may abilidad sa pagbulos. Maski ngani an likidong tubig iyo abundante sa Kinaban, an istadong materya na ini iyo an pinakabihira sa bistadong uniberso, huli ta an likido nangangaipo nin sarong piot na rango nin temperatura/ presyon para mabuhay. An pinakaaram na materya sa bilog na uniberso iyo an gas na porma (na may kadikiton na detektableng solidong materya) bilang inter-istelar na urap o plasma sa mga bitoon.\nAn Wikimedia Commons igwa nin medya dapit sa Liquid.\nKinua sa "https://bcl.wikipedia.org/w/index.php?title=Likido&oldid=211509"\nHuring binago an pahinang ini kaitong 17 Agosto 2021, alas 08:13.


Bigtime na supplier nin shabu sa Nabua, nadakop sa Oas, Albay - BICOL STANDARD | Bicol News\nHome Albay Camarines Sur Legazpi City Naga City News Region Bigtime na supplier nin shabu sa Nabua, nadakop sa Oas, Albay\nBigtime na supplier nin shabu sa Nabua, nadakop sa Oas, Albay\nNAGA CITY 11/22/16 (Bicol Standard) –Guardia sa banwaan kan Nabua, Camarines Sur asin tricycle driver an dinakop kasoodma sa buy-bust operation kan pulis sa Brgy. Rizal, Oas, Albay na nagresulta sa pagka-comfiscar nin shabu na nagkakantidad P325,000.00.\nNabisto an guardia na iyo si Ronielo “Bro” Obredo y Olayvan, 50 anyos, taga Brgy. La Purisima, Nabua, Camarines Sur, mantang an tricycle driver, iyo si Reymond “Temon” Broqueza y Alfro, 36 anyos, na saro man na carpentero.\nSegun sa pahayag ni Police Chief Inspector Arthur Gomez, an Information Officer kan Albay Provincial Police Office, an mga suspechado yaon ngonian sa pangangataman kan PDEA, sa Region V.\nAn nakuang shabu sa mga suspechado sarong small-sized asin large-sized sachets, na may gabat na 60.8134, sabi ni Gomez\nMaroromdoman na kan sarong semana, saro pang residente kan Brgy. La Purisina an binadil, gadan kan dae nabistong mga suspechado, nin huli man guiraray sa illegal na droga.\nAn banwaan kan Nabua iyo an saro sa mga banwaan kan Camarines Sur na pigtutubudan na bagsakan nin dakulang supply kan bawal na droga.\nPaghale sa Nabua, an shabu pigdidistribuir sa mga kataraid na banwaan sa Rinconada Area asin sa Provincia kan Albay.\nAn mga nadakop na suspechado sasangatan nin caso criminal sa pagbalga kan R.A 9165 na mas bisto sa apod na Comprehensive Dangarous Drugs Act of 2002.\nBigtime na supplier nin shabu sa Nabua, nadakop sa Oas, Albay Reviewed by Bicol Standard on Tuesday, November 22, 2016 Rating: 5\nTags : Albay Camarines Sur Legazpi City Naga City News Region


Home / Bicol News / Covid-19 / DILG / Government / News / DILG, suportado an 'Balik Probinsya' program pakatapos kan krisis sa COVID-19\nDILG, suportado an 'Balik Probinsya' program pakatapos kan krisis sa COVID-19\nBicol Standard Newspaper Monday, April 27, 2020 Bicol News, Covid-19, DILG, Government, News\nMANILA (Bicol Standard)--Nagtutubod an Department of Interior and Local Government na saro sa mga lakdang na makakatabang na dai magkaigwa nin paglangkaw giraray kan mga kaso nin COVID-19 sa nasyon iyo an pag-encaminar na magbalik an mga residente kan Metro Manila sa saindang mga provincia.\nSabi ni DILG Secretary Eduardo M. Año, an nakakaulakit na helang na coronavirus disease madaling maglakop sa mga lugar kun sain dakol na maray nin tawo.\nPrueba kaini an halangkawon na maray na numero kan COVID-19 sa National Capital Region, na igwa nin population density na 20,785, segun sa 2015 Census of Population.\nSa irarom kan Balik Probinsya program, tatawan nin incentibo, sa paagui nin livelihood opportunities asin tabang na financial an pag-uli kan mga residente kan NCR sa saindang mga provincia pakatapos haleon an enhanced community quarantine (ECQ).\nImportante, sabi ni Año, na sa ngunyan pa sana, magpreparar na an mga local government unit sa propuestong programang.\nDILG, suportado an 'Balik Probinsya' program pakatapos kan krisis sa COVID-19 Reviewed by Bicol Standard Newspaper on Monday, April 27, 2020 Rating: 5


Home / Albay / Albay News / Bicol News / News / Weather / APSEMO, nagpaliwanag sa dae pagsuspindir kan klase sa ibong kan uran sa Albay\nAPSEMO, nagpaliwanag sa dae pagsuspindir kan klase sa ibong kan uran sa Albay\nBicol Standard Newspaper Wednesday, January 03, 2018 Albay, Albay News, Bicol News, News, Weather\nLEGAZPI CITY 1/3/18 (Bicol Standard) -- Nanindugan an Albay Public Safety and Emergency Management Office o APSEMO na tama sana man an desisyon nindang dae magpaluwas nin suspenson order kan klase sa bilog na probinsiya huli ta wara sindang nahihiling na peligro sa uran na nadadanasan ngonyan na aldaw.\nSegun ki Dr. Cedric Daep, base sa saindang pag analisar kan sitwasyon sa palibot, dae man madulot nin baha an dikit an uran huli ta nag aabot sana man ini sa 2 millimeter kada hora.\nNakahuron niya suboot si Gobernador Al Francis Bichara asin an rekomendasyon iyo an magkaigwa nin localized advisory na sana an kada munisipyo asin syudad.\nSa bilog na probinsiya, Manito asin Sto Domingo sana an nagdeklara nin no classes sa gabos na lebel matapos ma isolate dahil sa pag rumpahog kan daga sa tinampo na sakop kan Brgy Malobago.\nTulos man na sinuspinder puon kasuudma an biyahe kan mga public utility vehicles na nagbabyahe Legazpi-Manito vice versa.\nKasubagong alas 5 nin aga, pinunan na kan DRMM team kan DPWH 2nd District Engineering Office an clearing operation kun kaya kasubago lang na alas 11 ni aga, lifted na an suspension kan byahe kan mga public utility vehicle.\nSegun ki Joebert Daria, MDRRMO kan Manito, sa gabos na lugar sa Manito, an brgy Malobago an pinaka apektado kan landslide kun kaya nagpasugo na si Mayor Daep sa brgy captain kan lugar na magsagibo na nin evacuation kun kinakaipuhan.\nNilinaw man tulos ni Daria na mantinido pa man giraray an suspension kan klase sa bilog na banwaan.\nBawal man muna an pagpasyar sa mga tourist spots ngani makalikay sa aksidente.--ni Vince Villar\nAPSEMO, nagpaliwanag sa dae pagsuspindir kan klase sa ibong kan uran sa Albay Reviewed by Bicol Standard Newspaper on Wednesday, January 03, 2018 Rating: 5


Calatrava, Romblon - Wikipedia\nAn Calatrava sarong ikalimang klaseng banwaan sa provincia nin Romblon, Filipinas. An designadong zip code kaini iyo 5503.\nSosog sa sensus kan 1 Mayo 2020, igwa ining 11,342 katawong nag-eerok digdi sa 2,299 kaharongan.\nKinamumugtakan kan Calatrava\nTagboan: 12°37′0″N 122°4′15″E Tagboan: 12°37′0″N 122°4′15″E\n7,401 votantes (9 Mayo 2019)\nIgwa ining sukol na 86.70 kilometro kwadrado.\nAn Bantoanon o Asi an lakop na tataramon sa Poblacion, Pagsangjan asin sa San Roque, manta pareho an Asi asin Ini ginagamit sa Talisay, Linao saka sa Pangulo. An Onhan naman ginagamit kan kadakulan na tawo sa Balogo pero totoo sa ibang sitio kaini, tinataram man an Asi asin Ini.\nAn pangaran na Calatrava sinasabi na hale sa katagang Bantoanon "kayat" (kuriyat) asin sa tataramon na "grava" ta naabotan kan mga Kastila duman dakulon na mga dagmang na graba kun saensaen na lang. Pero an iba nagsasabi na pwede an pangaran inarog sa kapangaran na lugar sa Espanya, Calatrava La Vieja, sarong banwang soanoy namomogtak sa Camon de Calatrava. An pangaran guminikan sa Arabe Qal'at Rabah قلعة رباح ("kota' ni Rabah"), ta si Rabah sarong Arabong moslem na nagsakop kaini kan ika-8ng siglo..\nAn mga Bantoanon iyo an enot na nagbanwa sa munisipyong ini, sarong sadit na baryo ini na dati parte kan San Agustin. An parteng amnayan kan banwaan arog kan Linao, Pangulo asin Talisay totoo dakul nang namanwaan na haraleng Romblon mismo asin dakul man mga taga-Onhan naghuros sa barangay nin Balugo, bandang habagatan kani. Sinda hale man Central Tablas.\nKan Hunyo 15, 1968 huli sa paghingoa kan si Kongresistang si Jose D. Moreno, nag'ama nin sarong bill sa Kongreso na naaprobaran bilang Akta Republika Nu. 5317 kun saen ginibo nang distrito munisipal an Calatrava. Kan Hunyo 23, 1969, an Calatrava nagin nang independienteng munisipyo sa ri'gon kan Pagboot Ehekutibo Nu. 184, sarong ley na pinagbilog nang regular na mga munisipyo an gabos na mga distrito munisipal.\nNgonyan, an Calatrava binibilog nin pitong barangay:\nKinua sa "https://bcl.wikipedia.org/w/index.php?title=Calatrava,_Romblon&oldid=224931"\nLast edited on 3 Enero 2022, at 17:36\nHuring binago an pahinang ini kaitong 3 Enero 2022, alas 17:36.


Dai man inabut kan mga jovenes an panahon ni dipuntong Presidente Ferdinand E. Marcos an mga mapait na nangyari sa saiyang veinte años sa Malacañan sagcod naging diktador asin nagdeclara nin martial law kan Septiembre 21, 1972 alagad nagdadanay na dai nalilingawan kan bagong henerasyon.\nAn historia kan martial law sagcod nagkaigwa nin people power revolution asin napatagbang sa Malacañan si Marcos kaayon na sa subject kan ‘Aralin Panlipunan’ parte kan historia asin kabali sa curriculum sa elementarya asin segundarya.\nIni an mga pahayag sa Bicol Mail ni City School Division Superintendent Manny De Guzman kan Department of Education (DepEd) sa Ciudad nin Naga sa tahaw kan ginibong ika-48 anibersaryo kan declarasyon kan martial law sa Filipinas ni Marcos kan 1972.\nSi mga agi-agi kan pagpadalagan kan dipuntong diktador dawa dai na inabut ngonian kan mga jovenes alagad pigtutukdo man giraray kan DepEd maging sa mga pribadong escuelahan.\nMaging kan primerong people power revolution kan panahon ni dipuntong Presidente Corazon C. Aquino kabali ini sa pigpapagirumdum sa estudiantes sa paagi kan ‘‘Aralin Panlipunan’’.\nAn historiang ini sa Filipinas bantugan sa enterong kinaban na nagkaigwa nin rebulosyon alagad mayong nagbulos nin dugo sagcod na pinalayas an diktador sa Malacañan.\nNagkaigwa nin mga selebrasyon kan martial law alagad sa paagi nin mga protesta nin mga jovenes asin estudiantes sa manlaen-laen na ciudades asin mga provincia nganing kundenanor an mga nangyaring extra judicial killing asin iba pang mapait na insidente sa namamanuan Filipino.\nNamumundo an mga nagpoprotesta huli ta nakakabalik naman sa puesto elihido an familia Marcos. Sinabi ni Khryss Aranas, lider kan Anakbayan sa Ciudad nin Naga an saindang protesta nganing maaraman kan publiko na dapat dai ta lingawan an ley martial na enterong pigtinaktinakan ni Marcos an demokrasya asin hinalian nin deretso an namamanuan.\nAlagad namumundo sinda nin huli ta mas malala pa an administrasyon Duterte mala ngani igwa nang Terrorism Law na mas ‘‘masahol pa sa martial law’’, sabi pa. (dpa)\nPROTESTA VS SEPTIEMBRE 21. Kinundenar kan mga progresibong grupo, jovenes asin estudiantes sa Ciudad nin Naga asin Camarines Sur an ika-48 anibersaryo kan martial law na dapat dai malingawan an mapait na pagpadalagan kan dipuntong diktador Marcos. An protesta ginibo sa Plaza Rizal asin pinangenotan kan Anakbayan, BAYAN, Gabriela asin iba pang mga lider activista.


Brgy. dai na mapapara sa mapa kan Calabanga\nAn Barangay Belen na posibleng mapara sa mapa kan Calabanga, Camarines Sur na may hiwas nin setenta y seite (77) hektarya saro sa tolong mga barangay digdi na nasa gilid kan dagat na nagpaparasadit an lugar mala ngani kinakan na an apat na hektaryang kaomahan kan makusog na tubig dagat kan bagyong ‘Glenda’’ duwang taon na an nakakaagi.\nAlagad kan maglamasa sa Bikol si bagyong ‘Nina’ naprobaran na dakulang bagay si pinaconstruhir na seawall ni dating Congresista asin ngonian Bise Presidente Leni Robredo, sabi sa Bicol Mail ni Brgy. Kapitan Alvin David kan sinambit na barangay.\nAn barangay igwang 360 na mga harong, 378 familia asin may total na 1,205 populasyon na kadakle nabubuhay sa pag-oma alagad na-inaan pa sinda nin apat na hektarya kaomahan na sadiri kan tolong familia na kabale sa na-ngaranan iyo an familia Alarcon asin David.\nSa laog sana nin tolong taon sa puesto ni Robredo bilang congresista kan tercer distrito kan Camarines Sur narealisar an multi-million pesos na proyecto na dakulang bagay\nsa contituentes kan samong barangay, sabi pa ni David.\nKabale sa nabugtakan nin seawall iyo an Barangay Sabang asin sinabay na si pagbugtak nin Sabang Fishing Port.\nSinabi man ni Brgy. Kapitan Levy Santa Ana Kan Barangay Sabang na saro man sinda sa nakinabang kan proyecto sa seawall kan bise presidente asin sa saiyang osipon puon sa Ilawog sundo sa centro kan saindang barangay abot sa sarong kilometro an afectado na parating kinakakan an daga kun makusog an tubig dagat orog na kun nagkakaigwang calamidad na nagreresulta man sa pagsadit kan saindang lugar.\nAfuera kan sinambit na proyecto na nahaman kan congresista pa si VP Robredo, dakulang bagay an Fishing Port sa barangay, sabi pa ni Kapitan Santa Ana.\nSEAWALL TABANG VS BAHA, ILLEGAL QUARRYING PIGRERECLAMO\nAn saro pang lugar iyo an Barangay Sibobo, kan nakaaging bagyong ‘Nina’ sinabi ni Brgy. Kapitan Edgar Sargento na nakahawas man sinda sa pagkatakot kun may calamidad. Nakatabang an seawall nganing maulang an makusog na mga pagbaha alagad igwa man karibay nin problema mientras na an tubig baha gikan na sa bukid kan saindang lugar huli sa illegal quarrying.\nPigrereclamo kan comunidad iyo an padagos na ilegal na actividad sa bukid na dai masitar kan Brgy. Kapitan sa dahilan na an envueltong persona dayupot sa halangkaw na oficial kan Capitolio Provincial.\nAfectado kan ilegal na actividad sa bukid iyo an zona cinco dawa mayo nin calamidad nagbabaha mientras na natahuban na si sapa na agihan nin tubig hale sa bukid pasiring sa dagat.\nHinagad ninda an aksyon kan gobierno particularmente ni DENR Secretary Regina Pas Lopez na ipapundo an ilegal na actividad huli ta kun padagos na papabayaan kan saindang lider mauubos na an bukid na afectado sa tubig baha iyo an residentes kan barangay.\nInosip na kan mga residentes asin kan Brgy Kapitan ki Bise Presidente Robredo nganing ipaabot ki Secretary Lopez.


2.6 milyon metrico tonelada produksyon nin paroy sa Bicol\nAn Kabikolan na saro sa may halangkaw na produksyon nin paroy sa nasyon target na makakaproducir nin 2.6 milyon metrico tonelada (MT) hasta sa Deciembre 2020.\nNagpaseguro na nin Php112 milyon na alokasyon an National Food Authority (NFA) Bicol nganing ipadagos an saindang palay procurement program alagad andam an ahencia na dagdagan an alokasyon kun ini kinakaipuhan.\nSa estimate kan Department of Agriculture (DA) sa Bicol an 2.6 MT mas halangkaw ngonian na taon asin saindang piglalaoman mantang igwa pang nag-aaraning mga paraoma na mayoria dinadara na an saindang rinibong cavan nin paroy sa mga bodega kan NFA nin huli ta mas halangkaw an presyo kumpara sa pribadong kumprador na nag-aabot na sana nin Php11 hasta Php12 an cada kilo, sabi ni Emily Bordado an opisyal na parataram kan ahencia digdi sa rehiyon cinco.\nHalangkaw an produksyon nin locally produced rice nin huli sa campanya kan DA sa mga paraoma na maggamit nin hydrid seeds asin tinukdoan nin mga bagong teknolihiya sa tabang kan ahencia.\nSinabi ni Edna De Guzman, regional manager kan NFA Bicol an Camarines Sur iyo an may pinakalangkaw na palay procurement mala ngani target na makabakal sinda nin 550 mil na cavan nin paroy hasta sa Deciembre 2020. An iba pang provincia na nagsusunod sa CamSur iyo an Sorsogon, Albay asin Camarines Norte.\nAn Rice Tariffication Law (RTL) iyo an pigdadahilan kan mga paraoma na naging causa kan bagsak presyo kan paroy asin naging paborable sa rice traders nganing mamaniobra an presyo kan paroy.\nSinabi man ni Silvestro Bonto, presidente kan National Confederation of Irrigators Association nagbaba an suplay nin bagas sa Filipinas nin huli kan rice smuggling na pigtutubodan an nasa likod digdi iyo an ibang rice traders sa nasyon.\nAn Filipinas iyo an world’s biggest rice importer ngonian na taon dawa naglaylo nin huli kan padagos na paglangkaw kan local production.\nSa pinaluwas na report kan United State Department of Agriculture-Foreign Agriculture Services pigpahayag na maabot sa 2.5 MT bagas an na-angkat kan Filipinas asin ini hasta sa Deciembre 2020.\nAn China, na igwang 1.4 bilyon na populasyon iyo an nag-iikaduwang may halangkaw na inaangkat na bagas na nag-aabot na sa 2.3 milyon na metrico tonelada.\nAn Filipinas dating may pinakadakulang pig-aangkat na bagas sa kinaban na nag-abot sa 2.3 MT matapos halion kan gobierno an limitasyon sa inaangkat na bagas. (DPAureus)


MOSIAH TSAPTER 29\nSi Mosiah nagsuhestiyon na mga huwes an pirilion karibay kan sarong hade --- An mga bakong matanos na hade iyo an nangengenot sa saindang mga katawohan na magkasala --- Si Alma na hoben iyo an piniling pinakapamayong huwes sa paagi nin boses nin mga katawohan --- Siya man an halangkaw na pade sa bilog na Simbahan --- Si Alma na gurang asin si Mosiah nagkagaradan na.\nNgonian kan si Mosiah nakapaggibo na kaini saiyang ipinaabot sa bilog na kapalibuytan nin kadagaan, sa gabos na pag-iriba nin mga katawohan, nagmamawot na maaraman an saindang kagustuhan manungod sa kun siisay an dapat nindang magin hade.\n2 Asin ini nangyaring naglipas na an boses nin mga katawohan nag-abot, na nagsasabi: Kami nagmamawot na si Aaron an saimong akeng lalake iyo an dapat nyamong magin hade asin an samuyang tagapagpamahala.\n3 Ngonian ta si Aaron naghale pasiring sa kadagaan nin Nephi, kun kaya an hade dae makapagpatiwala kan kahadean sa saiya; ni habo ngani ni Aaron na mag-ako sa saiyang sadire kan kahadean; ni mayo sa arin man sa mga akeng lalake ni Mosiah an magustong pangaputan sa saindang mga sadire an kahadean.\n4 Kun kaya si hadeng Mosiah nagpaabot giraray sa pag-iriba kan mga katawohan; iyo, magin sa paagi nin sarong sinurat na tataramon siya nagpaabot sa mga katawohan. Asin iyo ini an mga tataramon na nasusurat na nagsasabi:\n5 Hilnga, O kamo na sakong mga katawohan, o sakong mga katugangan, nin huli ta ako nagpapahalaga sa saindong gayo, ako nagmawot na dapat ninedong ikonsidera an kausa na kun kaya kamo pinapangapudan na iyo an magkonsidera --- nin huli ta kamo nagmamawot na gayo na magkaigwa nin sarong hade.\n6 Ngonian ako nagdedeklara sa saindo siya na iyo an may diretso na mangaputan kan kahadean tabi nagsayuma, asin habo niyang pangaputan an kahadean.\n7 Asin ngonian kun magkaigwa man nin iba na ibubugtak na karibay niya, hilnga ako natatakot na baka magkaigwa nin pag-alsa nin pag-iiriwal-iwal sa pag-iriba nindo. Asin iyo nakakaaram na kun ano an sakuyang akeng lalake, na saiya an kahadean dapat na pangaputan, na magin maanggot asin magtutulak sa sarong parte kaining mga katawohan laban sa saiya, na mapupuwedeng magkausa nin mga giyera asin pagralaban-laban sa pagka-iribahan nindo, na iyo an magkakausa sa pagdanak nin grabeng dugo asin iyo an makapagpapalintok kan dalan nin Kagurangnan, iyo, asin an magdestroso nin mga kalag nin kadakul na mga katawohan.\n8 Ngonian ako nagsasabi sa saindo magin madunong kita asin ikonsidera an mga bagay na ini, nin huli ta mayo kitang karapatan na destrosohon an sakuyang akeng lalake, ni magkaigwa kita nin anuman na karapatan na mandestrosohan sa iba kun siya puwedeng ipamugtak bilang saiyang karibay.\n9 Asin kun an sakuyang akeng lalake magbalik sa dati niyang kapaabaw-abawan asin mga daendatang mga bagay puwede niya gayud maromdoman an mga bagay na saiyang pinagsabi na asin panindugan an saiyang karapatan sa kahadean, na mapupuwedeng magkausa saiya asin man sa mga katawohan nin grabeng kasalan.\n10 Asin ngonian magin madunong kita asin hilingon an maabot sa mga bagay na ini, asin gibohon idtong maghihimo para sa katuninongan kaining mga katawohan.\n11 Kun kaya ako an magigin saindong hade sa sakuyang mga natatada pang mga aldaw; daeng pagkukulang, kaipuhang magngaran kita nin mga huwes, na tanganing maghusga kaining mga katawohan na uyon sa satuyang ley; asin satuyang baguhon an pagpapakarhay sa mga kamugtakan kaining mga katawohan, nin huli ta kita an mangangaran nin mga madudunong na mga tawo na magin mga huwes, na iyo an maghuhusga kaining mga katawohan na uyon sa mga kasugoan nin Diyos.\n12 Ngonian ini marhay na an sarong tawo dapat na paghuhusgaran nin Diyos kesa kan tawo, nin huli ta an mga paghuhukom nin Diyos pirme sanang husto, alagad an mga paghuhukom nin tawo bako pirmeng husto.\n13 Kun kaya, kun an mga ini posible na kamo magkaigwa nin hustong mga tawo na magin nindong mga hade, na iyo an magpapasunod sa mga ley nin Diyos, asin maghuhusga kaining mga katawohan na uyon sa saiyang mga kasugoan, iyo, kun kamo magkakaigwa nin mga tawo para magin hade nindo na maggigibo nin kaarog kan sakuyang ama na si Benjamin na naggibo para kaining mga katawohan --- ako nagsasabi sa saindo, kun iyo ini pirme an mangyayari kun kaya ini magigin kapakinabangan na kamo dapat talagang pirmeng may hade na iyo an magpapamahala na mangingibabaw sa saindo.\n14 Asin ngani maski ako sa sakuyang sadire nagtatrabaho sa bilog kong kapangyarihan asin kakayahan na sakuyang nakakaputan, na magtukdo saindo sa mga kasugoan nin Diyos, asin ipamugtak an katuninongan sa bilog na kadagaan, na dapat mayong mga giyera ni mga pag-iiriwal-iwal, mayong harabonan, ni pananambang, ni panggagadan, ni anuman na manera nin kadaendatahan.\n15 Asin an siisay man an nakagibo nin kadaendatahan, siya sakuyang pinagpapadusahan uyon sa mga krimen na saiyang nagginibohan, uyon sa ley na ipinagtao satuya kan satong mga ama.\n16 Ngonian ako nagsasabi sa saindo, na nin huli ta an gabos na mga tawo bakong husto ini bakong kapakinabangan na kamo dapat magkakaigwa nin sarong hade o mga hade na iyo an magtagapagpamahala na mangingibabaw sa saindo.\n17 Nin huli ta hilnga, gurano daw kadaendata an magiginibohan kan sarong marigsok na hade na puwede niyang maggibo, iyo, asin ano baya kadakula an destroso!\n18 Iyo, giromdoma si hadeng Noah, an saiyang karigsokan asin an saiyang mga karumputan, asin man an karigsokan asin mga karumputan kan saiyang mga katawohan. Hilnga ano bayang dakulang destroso an uminabot sa sainda; asin man nin huli kan saindang mga kadaendatahan sinda pinagdara pasiring sa pagka-uripon.\n19 Asin kun bako sa pagpapatahaw kan saindong may bilog na kadunungan na Kaglalang, asin nin huli kan saindang udok sa boot na pagsosolsol, sinda kuta na yaraon pa sa pagka-uripon hanggan sa ngonian.\n20 Pero hilnga, saiyang pigligtas sinda nin huli ta sinda nagpakumbaba sa saindang mga sadire sa atubangan niya; asin nin huli ta sinda makusog na nagkukurahaw sa saiya siya an nagligtas sainda paluwas sa pagka-uripon; asin kaya an Kagurangnan naggibo na an saiyang kapangyarihan sa gabos na pagkakataon sa mga kaakian nin mga tawo, ipinapagpaabot an takyag nin pagkaherak para sa sainda na nagbugtak kan saindang tiwala sa saiya.\n21 Asin hilnga, ngonian ako nagsasabi sa saindo, kamo dae makapaghale sa sarong maraooton na hade laen lang kun ini sa paagi nin grabeng pag-iiriwal-iwal, asin an pagpabulos nin grabeng dugo.\n22 Nin huli ta hilnga, kairiba niya an saiyang mga ka-amigo sa kadaendatahan, asin siya nagbubugtak kan saiyang mga guwardiya sa palibot niya; asin saiyang pinaggigisi an mga ley kaidto ninda na nagtagapagpamahala sa pagkatamatanos sa atubangan niya; asin saiyang pinagtimak-timakan sa irarom kan saiyang mga bitis an mga kasugoan nin Diyos;\n23 Asin siya naggibo nin mga ley, asin saiya ining ipinadara sa saiyang mga tawo, iyo, mga ley na arog sa manera kan saiyang sadireng karigsokan; asin an siisay man an dae magsusunod kan saiyang mga ley saiyang pinagkausang garadanon; asin an siisay an gumibong magrebelde laban sa saiya siya magpapadara kan saiyang mga hukbo laban sainda na tanganing makigiyera, asin kun sinda mapupuwedeng pagdedestrosohon ninda; asin kaya an sarong bakong matanos na hade naggigibo na pagbaliktaron an mga dalan kan bilog na katanosan.\n24 Asin ngonian hilnga ako nagsasabi sa saindo, ini bakong kapakinabangan na an arog kaining mga karigsokan dapat na mag-abot saindo.\n25 Kun kaya, magpili kamo sa paagi kan boses nin mga katawohan, nin mga huwes, na tanganing kamo mapupuwedeng paghuhusgaran na uyon sa mga ley na ipinagtao saindo kan satuyang mga ama, na tama, asin ta ipinagtao sainda sa paagi kan kamot nin Kagurangnan.\n26 Ngonian ini bakong ordinaryo na an boses nin mga katawohan nagmamawot nin anuman na bagay na kontra sa bagay na tama; pero ini natural para sa dikit na parte nin mga katawohan na nagmamawot kaidtong mga bagay na bakong tama; kun kaya ini iyo an saindong obserbaran asin himohon ining saindong ley --- na gibohon an bagay-bagay sa paagi kan boses nin mga katawohan.\n27 Asin kun an panahon mag-abot na an boses nin mga katawohan nagpili nin kadaendatahan, iyo man yan an panahon na an mga paghuhukol nin Diyos minaabot sa saindo; iyo, yan an panahon na siya magbibisita saindo na may dakulang destruksiyon na maski na ngani kaidto pa nagbisita kaining kadagaan.\n28 Asin ngonian kun kamo magkaigwa nin mga huwes, asin sinda dae naghuhusga saindo uyon sa ley na ipinagtao, kamo puwedeng magkausa na sinda paghuhusgaran nin sarong horohalangkaw na huwes.\n29 Kun an saindong horohalangkaw na huwes dae naghuhusga nin matanos na mga paghuhukom, saindong gibohon na an sarong dikit na numero nin saindong horohababang mga huwes magkasararong magtiripon, asin sinda an maghuhukom kan saindong horohalangkaw na mga huwes, na uyon sa boses nin mga katawohan.\n30 Asin ako nagsusugo saindo na gibohon an mga bagay na ini na may pagkatakot sa Kagurangnan; asin ako nagsusugo saindo na gibohon an mga bagay na ini, asin ta kamo dae magkaigwa nin hade; na kun ining mga katawohan makagibo nin mga kasalanan asin mga kadaendatahan sinda maninimbagan kan sainda man sanang sadireng mga payo.\n31 Nin huli ta hilnga ako nagsasabi sa saindo, an mga kasalanan nin kadakul na mga katawohan nangyari sa paagi kan mga kadaendatahan kan saindang mga hade; kun kaya an saindang mga kadaendatahan pinaninimbagan kan mga payo kan saindang mga hade.\n32 Asin ngonian ako nagmamawot na ining dae pagkakapantay-pantay dapat na haleon sa dagang ini, lalo na sa pag-iriba kaining sakuyang mga katawohan; alagad ako nagmamawot na an kadagaang ini magin sarong kadagaan nin libertad, asin an lambang tawo puwedeng magtamasa kan saiyang mga karapatan asin mga pribilihiyo na magkapara-parareho, habang an Kagurangnan sa lawig nin panahon pinaghihiling na tama na kita mabubuhay asin magmamana kaining kadagaan, iyo, maski na ngani habang an arin man sa satuyang mga kapag-arakian mamumuhay sa ibabaw kan lalawgon nin kadagaan.\n33 Asin kadakul pang mga bagay na ginibong suraton ni hadeng Mosiah para sainda, pinagbuksan sainda an gabos na mga pagsubok asin mga problema kan sarong matanos na hade, iyo, an gabos na mga kasakitan nin kalag para sa saindang mga katawohan, asin man an gabos na mga pagugurumod-gumod nin mga katawohan nin saindang hade; asin saiya ini gabos ipinaliwanag sa sainda.\n34 Asin saiyang sinabi sainda na an mga bagay na ini dapat dae mangyari; pero an pasanon dapat na mapasagabos na mga katawohan, na an lambang tawo puwedeng magdara kan saiyang parte.\n35 Asin saiya man ipinagbukas sa sainda an gabos na bakong karahayan na saindaang nakaginibohan kaidto, na nagkaigwa nin sarong bakong matanos na hade na iyo an nagtagapamahala na nangibabaw sainda;\n36 Iyo, an gabos niyang mga kadaendatahan asin mga karumputan, asin an gabos na mga giyera, asin mga pag-iiriwal-iwal, asin pagpabulos nin dugo, asin an paghaharabonan, asin an pagtatarambangan, asin an paggigiribo nin mga kalaswaan, asin an gabos na manera nin mga kadaendatahan na dae na mabibilang --- pinagsasabihan sinda na an mga bagay na ini dae dapat na mangyayari, na an mga ini lantadang minasalungat sa mga kasugoan nin Diyos.\n37 Asin ngonian ini nangyaring naglipas, pagkatapos na si hadeng Mosiah nakapagpadara na kaining mga bagay sa pag-iriba kan saiyang mga katawohan sinda nagkakurumbinse sa katotoohan kan saiyang mga tataramon.\n38 Kun kaya saindang binayaan an saindang mga pagmamawot nin sarong hade, asin nagin grabe an pagmamawot na an lambang tawo magkakaigwa nin pantay na pagkakataon sa bilog na parte nin kadagaan; iyo, asin an lambang tawo nagpahayag nin sarong kamawotan na manimbagan kan saiyang sadireng mga kasalanan.\n39 Kun kaya, ini nangyaring naglipas na sinda nag-asembliya nganing magkatiripon-tipon sa mga sadire nindang mga hawak sa bilog na kadagaan, na tanganing maipahayag an saindang mga boses mapanungod sa kun siisay an dapat na magigin mga huwes ninda, na tanganing maghuhukom sainda uyon sa ley na ipinagtao sainda; asin sinda grabeng gayo an pagka-orogma nin huli sa libertad na ipinagtao sa sainda.\n40 Asin sinda nagkaigwa nin kapusugan na pagkamuot ki Mosiah; iyo, sainda siyang pinaghahangaan nin sobra kesa arin pa man na ibang tao; nin huli ta dae ninda pinaghihiling siya na sarong malupiton na pamayo na an pinagmamawot sadireng kapakinabangan sana, iyo, nin huli ta an kaginhawaan na ini iyo man sana an nakakapagkoraptu sa kalag; nin huli ta dae siya nangamkam nin mga kayamanan ninda, ni siya nag-ogma sa pagpapabulos nin dugo; alagad siya an nagpamugtak nin katuninongan sa kadagaan, asin saiyang ipinagputong sa saiyang mga katawohan na sinda dapat na maliligtas gikan sa gabos na manera nin pagka-uripon; kun kaya sinda naghanga saiya, iyo, grabeng gayo, dae masusukol.\n41 Asin ini nangyaring naglipas na sinda nagngaran nin mga huwes na iyo an magtagapamahala na mangingibabaw sainda, o iyo an maghuhusga sainda uyon sa ley; asin ini saindang ginibo sa bilog na rona nin kadagaan.\n42 Asin ini nangyaring naglipas na si Alma pinagngaranan bilang iyo an pinaka-enot na pamayong huwes, siya man bilang iyo an pinakahalangkaw na pade, na an saiyang ama iyo an nagkatiwala kan opisina sa saiya, asin ipinagpaniwala saiya an pamamahala kan bilog na mga kalakawan kan simbahan.\n43 Asin ngonian ini nangyaring naglipas na si Alma naglakaw sa mga dalan nin kagurangnan, asin siya nagsunod kan saiyang mga kasugoan, asin siya naghusga nin matanos na mga paghuhukom; asin nagkaigwa nin padagos na katuninongan sa bilog na kadagaan.\n44 Asin kaya nagpoon an pamamahala kan mga huwes sa bilog na rona nin Zarahemla, sa pag-iriba nin gabos na mga katawohan na inaapud na mga Nephita; asin si Alma iyo an pinaka-enot asin pamayong huwes.\n45 Asin ngonian ini nangyaring naglipas na an saiyang ama nagadan, bilang otsenta asin duwang taon an edad, na namumuhay sa pag-utob kan mga kasugoan nin Diyos.\n46 Asin ini nangyaring naglipas na si Mosiah nagadan man, sa ikaw trenta asin tulong taon na saiyang paghahade, bilang sesenta asin tulong taon an edad; na nahihimo sa kabilugan, limang gatos asin siyam na taong magpoon sa panahon na si Lehi naghale sa Jerusalem.\n47 Asin kaya nagtapos an paghahade kan mga hade na nangingibabaw sa mga katawohan ni Nephi; asin kaya nagtapos an mga aldaw ni Alma, na iyo an pundador kan saindang simbahan.\n# posted by Unknown @ 7/20/2005 01:09:00 PM\nMOSIAH TSAPTER 28\nAn mga akeng lalake ni Mosiah magkakaigwa nin buhay na daeng kasagkoran --- Sinda nagpasiriring sa pagpapahayag sa mga Lamanita --- Si Mosiah iyo an nagsalin sa mga lamina nin Jaredita na gamit an duwang gapo nin Tagapaghiling.\nNgonian ini nangyaring naglipas na pagkatapos na an mga akeng lalake ni Mosiah naggibo na an mga bagay na ini, sinda nag-iba nin sarong dikit na numero sa pag-iriba ninda asin nagbaralik sa saindang ama, an hade, asin pinagmawot saiya na tugutan niya sinda na kun mapupuwede, sa pag-iriba ninda na saindang mga pinili, na magpasiring duman sa kadagaan nin Nephi na tanganing puwede nindang maipagbalangibog an mga bagay na saindang nagkadarangog, asin tanganing puwede nindang maipagpahayag an tataramon nin Diyos sa saindang mga katugangan, an mga Lamanita ---\n2 Na kun sakali puwede nindang madara sinda pasiring sa pagkaaram sa Kagurangnan na saindang Diyos, asin kumbinsihon sinda kan mga kadaendatahan kan saindang mga ama; asin tangani kun sakali saindang mabubulong sinda kan saindang kaanggutan laban sa mga Nephita, na tanganing sinda puwedeng madara man na magin maogma sa Kagurangnan na saindang Diyos, na tanganing sinda puwede na magin mainamigo sa lambang saro, asin tanganing mawara na dapat an pag-iiriwal-iwal sa bilog na kadagaan na an Kagurangnan saindang Diyos iyo an nagtao kaini sainda.\n3 Ngonian sinda nagin mapagwot na an kaligtasan dapat na maideklara sa lambang nilalang, nin huli ta dae ninda makakayahang maako na arin ma sa mga kalag nin tawo dapat na mapara; iyo, maski ngani sa grabeng pag-iisip sana na an arin man kalag dapat na magtios na gayo sa daeng katapusan na kasakitan iyo an nagkausa sainda na mangubog-kubog asin manguyakoy.\n4 Asin kaya an Espiritu nin Kagurangnan iyo an nagpapahiro sainda, nin huli ta sainda kaidto an mga pinakamaraot na mga parakasala. Asin an Kagurangnan iyo an nakahiling na maninigo sa saiyang bolanos na pagkaherak kaya pinaligtas sinda; daeng pagkukulang na sinda nakamate nin grabeng pagsakit sa kalag nin huli sa saindang mga kadaendatahan, nagsakit nin grabe asin natakot na sinda dapat magin mga takwil sagkod pa man.\n5 Asin ini nangyaring naglipas na sinda nakihumagad sa saindang ama sa kadakul na mga aldaw na tanganing tugutan na magpasiring duman sa kadagaan nin Nephi.\n6 Asin si hadeng Mosiah nagdulok asin naghapot sa Kagurangnan kun saiyang dapat na tugutan an saiyang mga akeng lalake na magpasiring sa mga pag-iribahan kan mga Lamanita tanganing magbalangibog kan tataramon.\n7 Asin an Kagurangnan nagsabi ki Mosiah: Tugutan mo sinda na magpaduman, nin huli ta kadakul an magtutubod sa saindang mga tataramon, asin sinda magkakaigwa nin buhay na daeng katapusan; asin ako an magliligtas sa saimong mga akeng lalake paluwas sa mga kamot kan mga Lamanita.\n8 Asin ini nangyaring naglipas na si Mosiah nagtugot na sinda puwedeng magpaduman asin gibohon an uyon sa saindang mga kahagadan.\n9 Asin sinda naglakbay pasiring sa kaparangan na magpasiring sa pagbabalangibog kan tataramon sa pag-iriba kan mga Lamanita; asin ako an magtatao kan kasaysayan nin saindang mga nagkaginibohan ngonian pagkatapos.\n10 Ngonian si hadeng Mosiah dae nagkaigwa nin sarong tawo na pagkatiwalaan kan kahadean, nin huli ta mayo ni saro sa saiyang mga akeng lalake na nagkagustong akseptaron an kahadean.\n11 Kun kaya saiyang kinurua an mga talaan na nagka-urukit sa mga laminang bronse, asin man an mga lamina ni Nephi, asin an gabos na mga bagay na saiyang itinago asin binantayan uyon sa mga kasugoan nin Diyos, pagkatapos na saiyang maisalin asin nagkausa na maisurat an mga talaan na yaraon sa mga laminang bulawan na nagkanaragboan kan mga katawohan ni Limhi, na ipinagtao saiya sa paagi kan kamot ni Limhi;\n12 Asin ini saiyang ginibo nin huli sa dakulang kahaditan kan saiyang mga katawohan; nin huli ta sinda nagin mapagmawot na daeng sukol na magkaararaman an mapanungod kaidtong mga katawohan na nagkaderestroso.\n13 Asin ngonian saiyang maipagsalin an mga ini sa paagi kaining duwang gapo na nakagakot sa duwang mga rima nin sarong busog.\n14 Ngonian an mga bagay na ini ipinaghanda magpoon pa sa kapinunan, asin ipinagpamana gikan sa sarong henerasyon hanggan sa sarong henerasyon, para sa katuyuhan na interpretaron an mga lenguwahe;\n15 Asin sinda ipinagtatago asin pinagbabantayan sa paagi kan kamot nin Kagurangnan, na tanganing saiyang pagdiskubrehon sa lambang linalang kun siisay an puwedeng magsadire nin kadagaaan an mga kadaendatahan asin mga karigsokan kan saiyang mga katawohan;\n16 Asin an siisay man na igwa kaining mga bagay iyo an inaapud na tagapaghiling, arog sa manera kan mga lumang panahon.\n17 Ngonian pagkatapos na si Mosiah nakapagtapos na maisalin ining mga talaan, hilnga, ini nakapagtao nin sarong kasaysayan nin mga katawohan na nagkaderestroso, magpoon sa panahon na sinda nagkaderestroso pabalik sa pagtutugdok kan dakulang torre, sa panahon na an Kagurangnan nagpalawigaw kan lenguwahe nin mga katawohan asin sinda nagkawaratak-watak sa hararayong lugar sa lalawgon kaining bilog na kinaban, iyo, asin ngani magin sa panahon pabalik sagkod sa paglalang ki Adan.\n18 Ngonian ining kasaysayan nagkausa sa mga katawohan ni Mosiah nin grabeng pagkamundo, iyo, sinda nagkaparano nin kamondoan; daeng pagkukulang na ini nakapagtao sainda nin kadakul na kaaraman, na sa paagi kaini sinda nagka-orogma.\n19 Asin ining kasaysayan masusurat magpoon ngonian sagkod pa man; nin huli ta hilnga, ini nagin kapakinabangan na an gabos na mga katawohan dapat na makaaram sa mga bagay na naisurat kaining kasaysayan.\n20 Asin ngonian, arog kan sinabi ko saindo, na pagkatapos na si hadeng Mosiah nagkagiribo na an mga bagay na ini, saiyang kinua an laminang bronse, asin gabos na mga bagay na saiyang ipinagtago, asin ipinagkatiwala an mga ini ki Alma, na iyo an akeng lalake ni Alma; iyo, an gabos na mga talaan, asin man an mga interpretador, asin ipinagkatiwala an mga ini sa saiya, asin pinagsugo siya na saiyang dapat na ipagtago asin pagbantayan an mga ini, asin man magtago nin sarong talaan kan mga katawohan, ipagpamana an mga ini magpoon sa sarong henerasyon hanggan sa saro, arog kan an mga ini ipinagpamana gikan sa panahon na si Lehi naghale sa Jerusalem.\n# posted by Unknown @ 7/19/2005 05:50:00 PM


Ano man na kahulugan kan Easter? Garo baga hugak ngani an namamati kan kadaklan ta baralikan na naman sa trabaho. Garo baga bakong kasing-ogma an Easter kun ikukumpara sa Christmas.\nGaro nanggad mas namamati an kaogmahan kan Christmas ta dakul an dekorasyon, dakul an regalo, igua nin mga parol asin mga Christmas carols. Mas halawig an bakasyon.\nAn Easter, garo baga Domingo sana na pakatapos kaini, purulian na, baralikan na sa trabaho, balik eskuwela -balik sa normal na gibo.\nBakong makangalas na igua nin halong hugak an pagmate kan iba. Dawa siring kaini an mga circunstancia, Easter Sunday o an Domingo nin Pagkabuhay-liwat iyo pa man guiraray an pinaka-banal na aldaw kan satong pagtubod. Huli ta iyo ini an aldaw na dinaog ni Jesus an kagadanan asin kasalan, sa pagtubos sa sato gabos. Kaya mahalagang gayo an aldaw na ini. Ini ipinagpapadagos niato sa Eastertime o an panahon nin Pagkabuhay-liwat (Season of Easter).\nAn pagkabuhay-liwat nin Kagurangnan patunay na si Jesus an Mesias, an Kagtubos -siya an Kagurangnan.\nSa panahon niato na marikas an dalagan kan progreso sa teknolohiya, pati an dalagan kan buhay niato garo baga sobra an rikas; dakulon an nag-aagaw kan satong atensyon asin kakayahan. Dakul an nakakamati na gulpi sindang ginigibo, dakul an pinagsisibotan alagad garo dai nin kapanoan (fulfillment). Namamati man niato ini pakatapos na makamit niato an satong mga pangarap, mabakal an mga bagay na satong minamawot, makua an mga premyo na boot niato -madalion sanang nawawara an kaogmahan na dara kan mga ini. Igua man sato na padagos na naghahapot kun noarin mahahawas sa pagtios; kun noarin matatapos an mga iriwal; kun noarin magian an mga pinapasan. An mga realidad na ini nagdadara sato sa kahulugan kan buhay, kan satuyang futuro asin kun pasaen an direksyon kan buhay niato.\nDai man gayod niato manenegaran na maski ano pa man na kayamanan igua kita o kinabanon na naginibohan digdi sa daga dai niato ini madadara. Mahalaga an mga ini, alagad ini mga kasangkapan lamang tanganing mabuhay na marahay asin may kahulugan. Alagad, sabi ngani kaiyan, ‘pakatapos kaini gabos, ano na?’\nAn satuyang mensahe iyo na igua nin Kagurangnan na orog na dakula kaini gabos; labaw pa sa gabos na bagay. An Pagkabuhay-liwat nagdadara sato sa realidad na labaw pa sa sato -an realidad nin Dios; kan satuyang hangganan digdi sa daga, asin an paglaom para sa buhay pakatapos kan buhay digdi sa kinaban.\nLugod an Pagkabuhay-liwat ni Jesus magtao sato nin bagong espiritu, bagong paglaom asin bagong kusog tanganing atubangon an mga hamon kan buhay. Imbes na hugak, asin kapagalan an mamati niato, panibagong kusog, dagdag na enerhiya asin mas hararom na pagtubod, paglaom asin pagkamoot lugod an magka-igua kita sa padagos na pagpakarhay kan satuyang sadiri, kan satuyang mga familia asin comunidan, kan banwaan asin kan satong nasyon.\nHappy Easter saimo asin sa saimong familia, Emmalyn.


Cabagan - Wikipedia\n(Pinagbalikwat gikan sa Cabagan, Isabela)\nKinamumugtakan kan Cabagan\nTagboan: 17°25′48″N 121°46′12″E Tagboan: 17°25′48″N 121°46′12″E\n30,259 votantes (9 Mayo 2019)\nAn Cabagan sarong ika-duwang klaseng banwaan kan Isabela, Filipinas. An designadong zip code kaini iyo 3328.\nSosog sa sensus kan 1 Mayo 2020, igwa ining 53,897 katawong nag-eerok digdi sa 9,866 kaharongan.\nIgwa ining sukol na 430.40 kilometro kwadrado. Dati an Cabagan iyo an sentro komersyal kan tolong kataraid na banwaan na iyo an (Santa Maria, San Pablo, asin Santo Tomas) kan dai pang sadiring mga saod an mga ini. Bantog an Cabagan kan saiyang pancit asin an saiyang mga taga-erok igdi inaapod na mga Ybanag. An mga Ybanag ngonyan mga edukado na asin magkapira sainda nagin naman mga prominenteng pulitiko asin mga propesyonal.\nAn Malasi Lake sa barangay San Antonio nagin pailihan kan mga nagdadayong mga gamgam. An Taguilid Cattle Ranch sa sitio Carumay kinukuanan nin manlaenlaen na mga produktong agrikultural arog kan manggang dinamulag asin man yaon igdi pig-ataman an mga purong-lahi nin mga bakang American Brahman. An pinakadakulang gymnasium sa Isabela asin ngani sa bilog na Region 2 yaon igdi sa Cabagan.\n1 Mga Bantogan na Personalidad\nMga Bantogan na Personalidad[liwaton | liwaton an gikanan]\nSi Alex Pagulayan, an kampyon sa kinaban kan 2004 sa bilyard namundag sa San Juan, sarong baryo sa rokrok kan Cabagan. An ina ni Makati Mayor Jejomar Binay sarong tubong Cabagan. An sarong babaeng poeta na Filipina sa Pennsylvania, Amerika na si Grace Gollayan Baldesseri namundag sa Cabagan. Siya man stage direktor asin parasurat. Siya nanotahan komo saro sa sanggatos (100) na Filipinang babae na sinasabing "Most Influential Filipina Women" sa Estados Unidos.\nCabagan is politically subdivided into 26 barangays.\nPinaghugot gikan sa "https://bcl.wikipedia.org/w/index.php?title=Cabagan&oldid=196548"\nMga banwaan kan Isabela\nHuring pigliwat an pahinang ini kan 20 Setyembre 2020, alas 15:47.


Si Dr. Jaime Hernandez (11 Hulyo 1892 - 11 Hulyo 1986), sarong eminenteng edukador, estadista, abogado, asin propitario na may rekord na nagin Secretary of Finance nin tolong presidente kan Filipinas- si Sergio Osmeña, Manuel Roxas, asin Ramon Magsaysay. Alagad, orog sa gabos, siya an kagmukna kan kaenot-enoteng unibersidad sa Bikol asin kaenot-enote man sa enterong habagatan kan Luzon, luwas kan Manila.\nLadawan:Don jaime hernandez 003.jpg\n2 Adal asin Serbisyo sa Gobyerno\n3 Mga iba pang katongdan na kinaptan\n4 Kaapil sa mga minasunod na kasararoan\n5 Pagromdom Saiya\n6 Mga Onrang Iginawad Saiya\nSiya namundag sa Libmanan, Camarines Sur ki Leon asin Dolores Hernandez. Naagom niya si Anita Jaucian kan parehong banwaan. An pagsasaro ninda nagbunga nin limang aki: si Dolores, Pura, Erlinda, Jaime, Jr, asin si Jesus. si Jesus an buhay pa.\nAdal asin Serbisyo sa GobyernoLiwaton\nNagpoon siya pagadal sa Libmanan. Pag-hayskul, sa Naga, sa Provincial High School na sya. Nagadal siya asin naggraduar sa abogasya sa Philippine Law School. Pageksamen komo sertipikadong abogado nakamit niya an ika-apat na pwesto. Taon 1926, naako na siya sa pagpraktis kan saiyang abogasya.\nAlagad, mas amay pa kaini, kan taon 1911, nanombrahan siya komo ordinaryong escribiente sa Bureau of Audits. Dangan sa Philippine School of Commerce nagkua siya nin Accounting asin kan siya nasertipikaran komo sarong public accountant ninombrahan siyang Deputy Auditor kan Capiz.\nTaon 1916, nagin na siyang District Auditor sunod-sunod sa Albay, Cebu asin Pangasinan. Kan siya ibinalik sa Manila nagin siyang Assistant Manager kan Department of Railroads and Industries. Pakatapos ginibo na siyang Manager kan Department of Provincial and Municipal Audits.\nHuli sa ipinamalas niyang abilidad sa pagmamanehar, asin orog na huli sa saiyang integridad, si Presidente Herbert Hoover pinatukaw siya kan 1921 komo Insular Auditor. Siya an pinaka-enot na Pilipino na manombrahan igdi ta bago siya anas mga Amerikano an nagkarapot kan siring na pwesto.\nKan matogdas an Komunwelt kan Filipinas kan 1935, si Pres. Manuel Quezon pinatukaw siya bilang pinakaenot na Auditor General.\nKan magbungkaras an guerra kan 1941, siya natongod na yaon sa Amerika nagaadal kan mga relasyon pinansyal sa pag-ultan kan Amerika asin Pilipinas sa pangandam sa pagduhol nin katalingkasan sa Pilipinas. Kan naporma an government-in-exile kan Filipinas duman kadto sa Washington, siya man giraray an ginibong Auditor General. Siya man an nagin Finance Secretary kan si Sergio Osmeña nagtukaw na komo presidente kan taon 1945. Kan si Manuel Roxas na magtukaw, kapot niya pa an pwesto komo Secretary of Finance pero pakahaloy-haloy, nagdemitir na siya. Si Roxas kinua siya giraray na magtukaw komo myembro sa Hunta Direktiba kan Philippine National Bank asin bilang Chairman kan Civil Service Service Board of Appeals.\nKan si Ramon Magsaysay na magtukaw, pinabalik siya sa dating pwesto komo Secretary of Finance, asin bilang Chairman kan Monetary Board.\nKan Abril 1954, siya an namayo sa sarong survey mission sa Hapon asin an report niya kan saiyang misyon na inapod Hernandez Reports iyo an nagin base sa paghagad kan Filipinas nin reparasyon sa Hapon bunga kan dakulang danyos sa guerra.\nPakagadan ni Magsaysay kan 1957, siya pinasige sa ibang mga serbisyo sa gobyerno ni Pres. Carlos Garcia. Alagad, nagretiro naman siya. Haros limang polong taon (50) an serbisyo niya sa gobyerno. Siya aktibo man na maray sa mga katiriponan arog kan Bicol Association , Inc., asin poon 1954 abot 1958 siya an nagtukaw na Chairman kan Philippine National Red Cross.\nNagin man siyang presidente sa iba-ibang panahon sa mga minasunod na katiriponan: Philippine Institute of International Affairs, Philippine Institute of Accountants, Government Auditors Association, American Academy of Political and Social Sciences, Philippine Foundation of American Economic Association.\nKan temporario siyang nagretiro, pag-ultan kan taon 1947 asin 1954, presidente siya kan Bicol Electric Company igdi sa syudad kan Naga asin nagtogdas siya nin sadiring accounting firm sa Manila. Naorganisar niya man an Rural Bank of Nueva Caceres igdi sa syudad nin Naga na nanginabang na maray an mga para-oma. Sa mga enot na taon kan University of the East nagin siya duman bise-presidente. Kan 1948, nagmukna siya nin sadit na kolehiyo, an Nueva Caceres College. Kan taon 1954 ini ginibo nang tunay na unibersidad, asin inapod na sa pangaran na University of Nueva Caceres - an pinaka-enot na unibersidad na natogdas sa enterong kahiwasan kan solnopan nin Luzon, luwas kan Manila.\nRebulto ni Dr. J. Hernandez sa Kampus kan UNC\nAn saiyang pagmukna kan unibersidad bako lang dakulaon na gayong kontribusyon sa pag-uswag kan ekonomiya kan Bikol kundi natawan nin labi-labing oportunidad an mga Bikolano na makamit an edukasyon na de kalidad na dai na kaipohan magpaManila.\nMga iba pang katongdan na kinaptanLiwaton\nPresidente, Philippine Institute of Accountants\nPresidente, Government Auditor's Association\nChairman, Civil Service Board Apeals\nPresidente, Bicol Association\nMiyembro sa Hunta Direktiba kan Philippine Band of Mercy\nChairman, National Fund Raising Campaign, Philippine National Red Cross\nKaapil sa mga minasunod na kasararoanLiwaton\nRotary Club, Manila\nPhilippine Institute of International Affairs\nPhilippine Foundation of America\nSiya man an autor kan librong "Philippine Currency Reform".\nParke ni Jaime Hernandez sa Libmanan, Camarines Sur\nNin huli kan mga kawili-wiling naginibohan niya na bakong sa ordinaryong tawo, na nagdara nin dakulang pakinabang bako sana sa Kabikolan kundi sa bilog na Filipinas, minidbid asin tinawan siyang onra kan saiyang banwaan nin Libmanan, Camarines Sur. Sarong dakulang estatuwa niya an pinatindog sa publikong plasa kaini. Kan Hunyo 22, 1988, sa ri'gon kan Ord. nu. 88-015, ipinag'ngaran saiya kan ciudad nin Naga an dating kalye Igualdad, asin ngonyan Jaime Hernandez Ave. na.\nMga Onrang Iginawad SaiyaLiwaton\nKan Pebrero 4, 1942, naako na siya sa American Bar. Kan Nobyembre 15, 1945, pakatapos kan termino niya bilang Auditor General, tinawan siyang plake sa "saiyang pag'osol kan halangkaw na integridad sa serbisyo nin Accountancy. Enero 26, 1960, sa pagretiro niya sa serbisyo , ginawadan siya nin Plake nin Pagpapahalaga huli sa maigot asin bulanos na pagkapot kan saiyang mga katongdan, Kan Pebrero 28, 1954, dinuholan siya kan Philippine Law School nin plake komo most outstanding alumnus of the year.\nAn Aquinas na Unibersidad sa ciudad nin Legazpi, kan Marso 7, 1977, ginawadan siya nin Degree of Doctor of Philisophy in Education, honoris causa huli sa halawig asin hararom na ambag niya sa lantad nin edukasyon asin huli sa pagtogdas niya kan pinaka-enot na unibersidad sa Kabikolan.\nBacares, Randy P. Biographical Sketch of Dr. Jaime Hernandez\nOfficial Website kan University of Nueva Caceres\nIstorya kan Kabikolan. Jaime T. Malanyaon. 1991. AMS PRESS. 568 na boklit.\nRetrato niya sinapi' sa magasin na Bicolandia. Vol. 1 No. 4. Marzo 1955, p. 41.\nImpormasyon Tinao kan Museo kan Unibersidad nin Nueva Caceres.\nKinua sa "https://bcl.wikipedia.org/w/index.php?title=Jaime_Hernandez&oldid=201570"\nLast edited on 31 Enero 2021, at 23:10\nHuring binago an pahinang ini kaitong 31 Enero 2021, alas 23:10.


Propuestong aeropuerto sa Partido yaon na sa Malacañan\nKun pigcocontra kan ibang jefe ejecutivo sa ika-apat na distrito kan Camarines Sur an propuestong Partido Domestic Airport sa Barangay Pugay, San Jose, Camarines Sur alagad ipapaabot an proyecto sa Malacañan nganing makaayon sa Build, Build, Build program kan administrasyon ni Presidente Duterte kasabay na an plano na gibohon International Port an presenting Nato Port sa banwaan nin Sangay na pueding makalaog sa BBB.\nAn duwang darakulang propuestong proyecto sa Partido area pigpresentar ni Congresista Arnulfo Fuentebella ki Malacañan Spokesperson Harry Roque kan ini magbisita sa ika-apat na congressional district kan nakaaging semana.\nAlagad si Roque dai man nagsabi na saiyang iindorsar an propuestong aeropuerto para makabali sa BBB program ni Duterte envez ikokonsulta ki Sekretaryo Arthur Tugade kan Department of Transportation (DOTr) nganing kun ano an mga kaipuhan na dapat tawan prioridad. Sa tataramon na tagalog arog kaini an detalye kan saiyang mensaje ‘’Ang aking pangako ay talagang ko-kunsultahin natin si Sec. Tugade, ipaparating natin yung pangangailangan, kasi siyempre ang prioridad ay kung ano ang pangangailangan, at ngayon po talaga ang prioridad ng gobyerno ay ‘’Build, Build, Build, at mukhang pasok naman sa criteria ng BBB, an parehong airport and seaport’’.\nSi Roque, nagbisita sa ika-apat na distrito kan Camarines Sur kaibanan an mga opisyales kan Philippine Information Office haling central office, PIA Camarines Sur asin opisina rehiyonal digdi sa Bikol parte kan saindang programa na maparani an Malacañan sa tawo.\nPigkakarkulong aaboton sa P1.14 bilyon, an Partido Domestic Airport project na kaipuhan pang aprobaran kan NEDA Board na kun haen an Presidente iyo an na-preside mantang an proyecto nagcacantidad nin sobra sa P1 bilyon, segun sa opisina rehiyonal kan NEDA.\nAn sinambit na propuestong aeropuerto naging controbersyal huli ta iyo an natawan nin prioridad na makabali sa 2018 General Appropriation bill mantang dai na lugod natagamahan nin fondo an haloy nang plano sa pagpahiwas kan runway kan Naga Airport na namumugtak sa Pili, Camarines Sur.\nHuli kaini, tolong mga congresista sa Camarine Sur nagkasararo nganing huroton sa House Committees on transportation and appropriations na magconducir nin inbestigasyon, ‘’in aid of legislation, nganing maaraman kun panong nakaayon sa 2018 General Appropriation bill an bagong proyecto sa aeropuerto envez nawalat na an Naga airport.\nSinda Congresista LRay Villafuerte kan segundo distrito, Gabby Bordado kan tercer distrito asin Salvio Fortuno kan ika-limang distrito nagplantiar kan House Resolution No. 1510 kan Deciembre 5, 2017 na hinahagad na magconducir nin inbestigasyon kun tano ta an Partido Domestic Airport Project, nakabali sa national budget sa 2018.\nSagcod sa ngonian dai pa maaraman kun igwa nang resulta an hinahagad na inbestigsyon kan tolong congresista sa Camarines sa duwang komite sa Camara-Baja.\nEpekto kaini an sektor nin negociante asin publiko nagdududa sa posibleng pagkaabala sa pagpahiwas kan Naga airport na enot nang pigtagamahan nin P3 bilyon kan nagtalikod na administrsyon Aquino alagad naabala sa presenting administrasyon Duterte.\nEnot nang sinabi ni Jerold Peña, chief of staff ni Congresista Fuentebella asin designadog namamahala sa pag-monitor kan Partido Domestic Airport project na sainda nang isusumiter an feasibility study sa NEDA Board nganing maaprobaran.\nSi DOTr Secretary Tugade nagseguro na nin cantidad P640-M para sa tolong taon na development project. Afuera pa kaini pigtagamahan nin enot na P40M kan DOTr an proyecto para sa land acquisition.


Time (magasin) - Wikipedia\nPinakaenot na paluwas kan Time na magasin\nAn Time (ginuguhit sa istilong TIME sa mismong magasin) sarong semanal na pambaretang magasin linalagda sa siyudad nin Nweba York rogaring kan mga Amerikano. Ini natogdas kan taon 1923 asin pirang dekada si Henry Luce an nagdarang tyempo igdi na nagpadakul asin nagpapusog nin magkapirang mga iba-iba pang mga magasin. Sa presente, an magasin na ini may edisyon sa Europa inapod na Time Europe (dati apod Time Atlantic), pinapaluwas sa London, asin an sinasakop kaini iyo an Tangang Subangan, Aprika asin poon 2003, patin Latin Amerika. Igwa man sarong edisyon sa Asya (Time Asia) nakabase sa Hong Kong. May saro pang edisyon inapod na South Pacific edition, naqgmamato sa Australya, New Zealand, Pacific Islands, nakabase sa Sydney, Australya. Kan Desyembre 2008, an Time pinondo na an pagpaluwas kan edisyon sa Kanada.\nAn magasin na Time iyo an semanal na magasin may pinakadakula, pinakamahiwas na sirkulasyon sa bilog na kinaban. Igwa daa ini nin 25 milyon na parabasa, an duwang polong milyon yaon nag'eestar sa laog kan Estados Unidos.\nKan taon 2014, igwa ini nin sirkulasyon nag'abot 3,286,467.\nSi Richard Stendel an managing editor poon Mayo 2006 abot Oktobre 2013 kun kasuarin siya nag'empleo sa U.S. State Department. Nasundan siya ni Nancy Gibbs kan huminale na siya.\nKinua sa "https://bcl.wikipedia.org/w/index.php?title=Time_(magasin)&oldid=159434"\nMga magasin sa Estados Unidos\nHuring binago an pahinang ini kaitong 27 Disyembre 2015, alas 10:18.


NFA nagsusuplay nalang bagas sa manga hospital kan gobierno\nPili, Camarines Sur – Apektado an suplay nin bagas kan National Food Authority (NFA) sa mga mercado sa Camarines Sur na dating cada semana nagdidistrubuer nin NFA rice sa mga tiendahan envez sa mga hospital na sana kan gobierno asin sa DSWD, alagad piglinaw kan ahencia na si rinibong sakong bagas saindang pigsuplay sa mga evacuees sa provincia nin Albay huli kan pagtuga kan Volkan Mayon.\nSinabi ni NFA Assistant Provincial Manager Nora Follosco na puon pa kan Enero 25, 2018 sainda nang pinugol an distribusyon kasunod kan pinaluwas na direktiva kan saindang opisina central na pundohon na muna an saindang pagsuplay nin bagas sa mga mercado sa atubangan kan nangyayaring calamidad sa pagtuga kan Mayon sa Albay.\nHuli kaini, naging opurtunista an ibang mga negociante nin bagas sa Naga City Peoples Mall arog kan reclamo kan consumedores sa nagkaperang negociante digdi nagpalangkaw na nin sagcod sa cinco pesos cada kilo sa commercial rice na mayo man nagiginibong aksyon an Department of Trade and Industry (DTI) maging an Committee on Consumers Protection sa Sanggunian Panlungsod kan Ciudad nin Naga.\nSa ngonian igwa na sanang 60 mil na sakong stock nin bagas an bodega kan NFA CamSur mantang enot nang naipaluwas si 22 mil na sakong bagas asin naghahalat pa sinda kan dugang na suplay na aangkaton kan gobierno sa nasyon kan Vietnam.\nNagpaluwas man aviso an ahencia sa mga NFA rice retailers na mabuelta an saindang suplay nin bagas oras na mag-abot na an imported rice.\nNagcierto an NFA na abunda pa an suplay kan mga commercial rice sa mga mercado mientras na dakul pa an stock kaini sa mga pribadong bodega nin mga negociante.\nAn Camarines Sur iyo an tambubong nin bagas sa Kabikolan dawa na ngani nagkaigwa nin daños sa 16,352,01 hektarya sa mga kaomahan sa rehiyon huli kan halangkaw na tubig baha epekto kan halawig na mga pag-uran na bitbit kan nakaaging bagyong Urtuja, Vinta, asin Agaton, base sa datus na pinaluwas kan Departamento de Agricultura sa Bikol.\nAn manlaen-laen na provincial office kan NFA sa Kabikolan kaparejo man an saindang pagsuplay nin bagas na prioridad ninda an maabot sa 80 mil na evacuees alagad sa huring osip kan Provincial Disaster Risk Reduction Council kan Capitolyo Provincial kan Albay si ibang evacuees pinapuruli na sa saindang mga residencia mantang nagkakalma na an pagpurongpusong kan Volkan.\nAn consumedores duda man sa mga pahayag na ini kan NFA CamSur huli ta bako lang digdi nagkukulang na an suplay nin bagas envez sa iba pang mga provincia maging sa manlaen-laen na rehiyon sa Luzon. (dpa)


Sidney - Wikipedia\nAn Sidney sarong ciudad sa Australia. Sa area metropolitana kaini igwang 4.28 na milyon na tawong nakaistar. An Sidney man kapital nin estado nin New South Wales, asin lugar nin primerong kolonyang europea sa Australia, na nagpoon sa taon na 1788. Pigaapod sa Australia na Sydneysideran sarong taga-Sidney.\nAn Sidney namomogtak sa sur-subangan na baybayon kan Australia. Nakatindog an ciudad sa palibotan nin Port Jackson, kaya ini pigaapod na Harbour City. Ini an pinakadakolang sentro nin pinansya sa Australia asin harong ini kan Australian Stock Exchange.\nAn Sidney ay sarô sa mga pinakáimportanteng destinasyon kan mga turista sa kinàban. Bistado ini sa kaining mga playa asin duwang monumentong famoso: an Sydney Opera House asin an Harbour Bridge. An area metropolitana kaini na sa tahaw kan mga manlaenlaen na parke, mga bahia asin mga salog. Ining ciudad sarô sa mga pigaapod an ciudad pankinaban. Napili ining harong nin dakol na mga karawatan na internasyonal, nakabilang saini an 1938 British Empire Games, Karawatan Taginit nin 2000 (2000 Summer Olympics) asin an 2003 Rugby World Cup.\nAn Sidney sarô sa pinakámultikultural sa enterong kinàban ta ini haloy na nagreresibo nin mga inmigrante na hale sa mga manlaenlaen na nacion. Ini man an pinakán mahal na ciudad sa Australia asin an ika-21 na pinakán mahal sa kinàban.\nAn pinakámainit na bulan sa Sidney ay Enero, na an temperatura sa palibot nin 18.6 asin 25.8 na grado (sentigrado). Hulyo an pinakámalipot na bulan, na an temperatura nagiiro sa palibot nin 8 asin 16.2 na grado. An pinakán mainit na temperatura na narehistro sa aldaw nin 14 nin Enero, 1939 ta uminabot an termometro sa 45.3 na grado. Pinakan malipot ay 2.1 na grado. Halos dae nagnyeyebe sa Sidney, an ultimong beses sa dakadang 1830 pa.\nPinaghugot gikan sa "https://bcl.wikipedia.org/w/index.php?title=Sidney&oldid=138463"\nLast edited on 6 Marso 2013, at 23:17\nHuring pigliwat an pahinang ini kan 6 Marso 2013, alas 23:17.


Home / Bicol News / News / Power / Mabrownout sa Bicol — NGCP\nMabrownout sa Bicol — NGCP\nBicol Standard Friday, February 07, 2014 Bicol News, News, Power\nNGCP Notice of power interruption in Bicol\nMayong kuryente sa fecha 14, aldaw kan mga puso o Valentine's Day.\nIni an sabi kan National Grid Corporation of the Philippines (NGCP).\nBilang aviso, sinabi ninda na magpoon alas 9 sagkod alas 5 nin hapon, mayo sinda nin supply nin electricidad sa sakop kan CASURECO II sa mga banwaan kan Calabanga asin Tinambac.\nItinaong rason iyo an paghirahay kan 10MVA sa Calabanga asin 5MVA sa Tinambac.\nSa siring na sitwasyon, mayo man nin kuryente sa bilog na maghapon an banwaan nin Siruma.\nMientrastanto, sa sakop na lugar kan CASURECO I, mayo nin kuryente poon alas 9 sagkod alas 5 nin hapon sa Pamplona, Libmanan, asin Sipocot.\nPutol an servicio nin kuryente sainda sa fecha 13 ngonian na bulan.\nSabi kan NGCP, mahirahay sinda kan 10MVA sa Pamplona, 5MVA sa Libmanan, asin 5MVA sa Sipocot.\nAfuera kan mga lugar na ini, mayo man nin kuryente sa sakop na lugar kan Sorsogon Electric Cooperative (SORECO) I asin II sa fecha 11, poon alas 8:30 hasta alas 5 nin hapon.\nSa CASURECO III, mawawaran man nin kuryente alas 8:30 hasta alas 8:45 nin aga. Halipot sanang panahon an maputol an servicio digdi huli sa paghirahay kan 15MVA sa ciudad nin Iriga.\nSa sakop na lugar kan ALECO, sinabi kan NGCP, na mayo nin kuryente poon alas 8 nin aga hasta alas 5 nin hapon.\nAn rason iyo an paghirahay kan 15MVA sa Washington asin 30MVA sa Bitano.\nMayormente, nagpahayag an NGCP na an power interruption resulta kan pagribay, paglinig, kan contaminadong insulators asin iba pang raot na mga hardware sa saindang linya.\nAfuera kaini, an pagputol kan servicio nin kuryente huli pa sa taonan na preventing maintenance kan saindang mga transformer, associated equipment, protection asin iba pang devices, patin an paghirahay kan saindang mga substation.\nAn paising ini, naggikan sa NGCP South Luzon Operations and Maintenance District 3.\nSegun sa pahayag ni Luis Wong, an pamayo kan District 3 office, ano man na oras na matapos an saindang pagtrabaho, ibabalik an supply kan kuryente na mayo na nin paisi o noticia hale sa saindang oficina.\nNGCP Notice of power interruption - Bicol\nMabrownout sa Bicol — NGCP Reviewed by Bicol Standard on Friday, February 07, 2014 Rating: 5


P3-B alokasyon sa mga infra project ni LRay para sa 2018\nAn second congressional district kan Camarines Sur nagtagama nin P3 bilyon na alokasyon sa mga proyecto sa infrastractura para sa taon 2018 kabali digdi an bubukasan na Camarines Sur Express Way na maaging San Fernando hasta sa Pili, CamSur nganing dai na mag-agi an mga motorista kun dai man sanang tuyo sa Ciudad nin Naga asin dai pa makakadagdag sa gabat nin trafico.\nSi Congresista LRay Villafuerte nagpahayag na dakulang fondo an saiyang masasakdo nurong taon na kaayon na sa General Appropriation Act of 2018.\nDakulang bagay an pagiging vice chairman niya kan appropriation committee sa Camara-Baja nganing bilyones pesos an madarang fondo sa saiyang distrito na kinababalihan kan municipalidades kan Pasacao, San Fernando, Pamplona, Libmanan, Gainza asin Milaor.\nKabali sa papabulosan nin fondo iyo an propuestong tulay na masumpay haling Libmanan na maaging Magarao asin Canaman na yaon sa laog kan tercer distrito kan provincia.\nKun marealisar an tulay dakulang bagay sa mga motorista asin pasajeros huli ta mapapalipot an viaje haling Libmanan pasiring sa Ciudad nin Naga na iyo an centro kan edukasyon asin negosyo sa Camarines Sur asin Bikolandia.\nAn tulay makakatabang pa sa mga haling Calabanga na maviajeng Manila na dai na kaipuhan mag-agi sa Ciudad nin Naga asin mapalipot pa kan oras nin viaje.\nAfuera kan dakulang fondo para sa sunod na taon, an congresista nagbuyagyag na igwa siyang alokasyon na P1.2 bilyon ngonian na taon 2017 para sa mga classrooms sa pampublikong escuelahan mantang nagkukulang pang mga cuarto an Departamento de Edukasyon (DepEd) saiyang sakop na distrito.\nAn congresista kan segundo distrito miembro kan Nationalista Party na kaalyansa kan PDP-Laban na iyo an partido kan administrasyon Duterte. (DPA)


Si Felix A. Fuentebella sarong Bikolanong pulitiko na nagtukaw bilang Representante kan ika-2 Distrito kan Camarines Sur sa Kamara Baha kan Filipinas sa laog nin 20 taon daing patod, poon 1953 sungdô 1972 asin nin 10 taon (1976-1986), daing patod, komo Gobernador kan nasabing probinsya.\nMasabi na siya saro na sa pinakahalawig nagserbi asin nagkapot nin kargo opisyal sa probinsyang ini. An napangagom niya iyo si Rita Palma kan Goa, Camarines Sur. Saiyang ama si Mariano Fuentebella, na nagin man gobernador, asin saiyang mga matuang tugang si Jose asin Manuel, pareho man nagserbi komo gobernador. Aki niya si Arnulfo Fuentebella na nagserbi man bilang Kongresista sa ika-3 Distrito kan Camarines Sur sa Batasan Pambansa kan Filipinas asin halawig man nagtukaw komo Representante (1992-01), (2004-08) kan ika-2 Distrito kan probinsya sa Kongreso kan Filipinas, Kamara Baha.\nKinua sa "https://bcl.wikipedia.org/w/index.php?title=Felix_Fuentebella&oldid=187224"\nHuring binago an pahinang ini kaitong 15 Enero 2020, alas 09:26.


ALMA TSAPTER 25\nAn pang-aatake nin mga Lamanita kuminalat--- An banhi kan mga kapadean ni Noah nagkaparara segun sa propesiya ni Abinadi --- Kadakul na mga Lamanita an nagkabarag-o asin naki-ayon sa mga katawohan nin Anti-Nephi-Lehi --- Sinda nagtutubod ki Cristo asin nagsusunod sa ley ni Moises.\nAsin hilnga, ngonian ini nangyaring naglipas na idtong mga Lamanita nagka-aranggot nin huli ta saindang pinaggaradan an saindang mga katugangan; kun kaya sinda nangako nin pagbalos laban sa mga Nephita; asin sinda dae na nagmawot pang garadanon an mga katawohan nin Anti-Nephi-Lehi sa panahon na idto.\n2 Alagad sainda pinagdara an saindang mga soldados asin nagpasiring sa mga kasagkoran nin kadagaan kan Zarahemla, asin uminatake laban sa mga katawohan na nag-eerok sa kadagaan nin Ammonihah asin pinagdestroso sinda.\n3 Asin pagkatapos kaini, nagkaigwa sinda nin kadakul na pakipaglaban kontra sa mga Nephita, kun saen sinda nag-atras asin nagkagaradan.\n4 Asin sa pag-iriba nin mga Lamanita na nagkagaradan iyo an haros gabos na banhi ni Amulon asin kan saiyang mga katugangan, na iyo ngani an mga kapadean ni Noah, asin sinda nagkagaradan sa paagi kan mga kamot nin mga Nephita;\n5 Asin an katadaan, na nakadurulag pasiring sa sirangan nin kaparangan, asin nakapaggamit nin kapangyarihan asin autoridad na nangingibabaw sa mga Lamanita, nagkausa na kadakul kan mga Lamanita dapat na magkaparara sa paagi nin kalayo nin huli kan saindang paniniwala---\n6 Nin huli ta kadakul sainda, pagkatapos na magsapo nin grabeng kadaogan asin nin grabe kadakul na mga kasakitan, nagpoon na magka purukawan sa pagiromdom kan mga tataramon na si Aaron asin an saiyang mga katugangan nagparabalangibog sainda sa saindang kadagaan, kun kaya sinda nagpoon na dae magpaniwala sa mga tradisyon kan saindang mga ama, asin na magtubod sa Kagurangnan, asin na siya nagtao nin dakulang kapangyarihan sa mga Nephita; asin kaya nagkaigwa nin kadakul sainda na nagkabarag-o habang yaraon sa kaparangan.\n7 Asin ini nangyaring naglipas na idtong mga tagapagpamahala na iyo an katadaan kan mga kaakian ni Amulon nagkausa na sinda ipatunod sa kagadanan, iyo, an gabos ninda na naniwala sa mga bagay na ini.\n8 Ngonian ining pagpapakasakit nagkausa na kadakul kan saindang mga katugangan dapat na pukawan na magka-aranggot; asin nagkaigwa nin pagpoon nin pag-iiriwal-iwal sa may kaparangan; asin an mga Lamanita nagpoon sa paghanap kan banhi ni Amulon asin sa saiyang mga katugangan asin nagpoon na garadanon sinda; asin sinda nagdurulag pasiring sa sirangan nin kaparangan.\n9 Asin hilnga sinda pinaghahanap sagkod sa aldaw na ini kan mga Lamanita kaya an mga tataramon ni Abinadi pinapangyaring maglipas na saiyang sinabi manungod sa banhi kan mga kapadean na iyo an nagkausa na siya magsapo nin kagadanan sa paagi nin kalayo.\n10 Nin huli ta siya nagsabi sa sainda: Kun ano baya an saindong gigibohon sa sakuya iyo man an tipo nin mga bagay na mangyayari.\n11 Asin ngonian si Abinadi iyo an pinaka-enot na nagsapo nin kagadanan sa paagi nin kalayo nin huli kan saiyang paniniwala sa Diyso; ngonian iyo ini baya ang saiyang boot ipasabot, na kadakul an magsasapo nin kagadanan sa paagi nin kalayo, uyon sa saiyang sinapo.\n12 Asin siya nagsabi sa mga kapadean ni Noah na an saindang banhi magkakausa nin kadakul na ipapatunod sa kagadanan, sa arog na manera na nangyari saiya, asin na sinda magkakaralat s harayo asin magkakagaradan, magin arog sa saroang karnero na mayong parapastol na napadulag asin nagkagaradan nin mga layas na hayop; asin ngonian, hilnga, an mga tataramon na ini nagkatorotoo, nin huli ta sinda napadulag kan mga Lamanita, asin sinda pinaghaharanap, asin sinda nagkaparahamak.\n13 Asin ini nangyaring naglipas na kan an mga Lamanita nahiling na sinda dae kayang makapanggana sa mga Nephita sinda nagbaralik giraray sa saindang sadireng kadagaan; asin kadakul sainda nag-arabot-abot na maki-erok sa kadagaan nin Ishmael asin sa kadagaan nin Nephi, asin nag-ayon kan saindang mga sadire sa mga katawohan nin Diyos, na iyo an mga katawohan nin Anti-Nephi-Lehi.\n14 Asin saindang pinagrulubong an saindang mga armas panggiyera, uyon sa ginibo na kan saindang mga katugangan, asin sinda nagpoon na magin matatanos na mga katawohan; asin sinda man nanggad naglakaw sa mga dalan nin Kagurangnan, asin nag-obserba na magsunod kan saiyang mga kasugoan asin sa saiyang mga patakaran.\n15 Iyo, asin sinda nagsunod sa ley ni Moises; nin huli ta ini kapakinabangan na sinda dapat na magsusunod sa ley ni Moises sa panahon na ini, nin huli ta ini dae pa man gabos nagka-urutob. Pero maski na ngani kaining ley ni Moises, sinda naglalaom sa pag-abot ni Cristo, habang ipinagpamugtak an an ley ni Moises na iyo an sarong tipo kan saiyang pag-abot, asin nagtutubod na sinda kaipong magsunod kaidtong panluwas na mga kaggibohan hanggan sa panahon na siya dapat na maipahayag sa sainda.\n16 Ngonian sinda dae naghuhuna na an kaligtasan minagikan sa paagi kan ley ni Moises; alagad an ley ni Moises nagsirbeng pampakusog kan saindang pagtubod ki Cristo; asin kaya sinda nakapagsaray nin sarong paglaom sa paagi nin pagtubod, pasiring sa daeng kasagkoran na kaligtasan, nangangaputan sa espiritu nin propesiya, na iyo an nagpapahayag kaidtong mga bagay na maarabot.\n17 Asin ngonian hilnga, si Ammon, asin si Aaron, asin si Omner, asin si Himni, asin an saindang mga katugangan nag-ogmang gayo, nin huli sa trayumpo na saindang nakamtan sa pag-iriba nin mga Lamanita, nahihiling na an Kagurangnan naggawad sa sainda nin uyon sa saindang mga pangadyeon, asin na saiyang napatunayan an saiyang tataramon sa sainda sa kada partikular.\n# posted by Unknown @ 12/16/2005 01:59:00 PM


Semana Santa, Cuaresma asin Politika\nNagkataon na kada eleksyon kun bulan na Mayo digdi sa Pilipinas, pig-oobservar kan mga Katoliko o majoriya kan mga Pilipino an Cuaresma (Lent) saka Semana Santa (Holy Week) sa laog mismo kan karampanyahan.\nSa radyo, telebisyon, diaryo, social media, billboards etc gabos tono asin color politika.\nAntes pa ngani kan bagong taon asin primerong bulan kaining taon na bako pa daang opisyalmente karampanyahan sabi kan Comelec, politika na an pig-oorolayan paka plantsar lang kan certificate of candidacy (COC). Sa mga orolay-olay sa mga tindahan, kapehan, restawran pati sa Kantong Putikon an mga taga media,mga pensyonado, mga retirado, mga tsismoso, asin mga babaeng mahilig sa politika an nagdadangadang na eleksyon iyo na an paboritong tema ninda.\nAn pag-ayuno, absteninsya asin pagsakrifisyo na iyo an dapat mangibabaw sa panahon nin Cuaresma asin Semana Santa nalilingawan na lugod.\nNangingibabaw an political propaganda---fake news parapaganda, intrigas, balubagi, maski sa panahon na pagsakit asin pagkagadan ni Hesukristo na nagdulot nin buhay para sa salvacion kan kinaban huli kan satong kasalan.\nImbes na magsirimba asin mangadyi an kadaklan lalo na an mga juvenes pasiring sa mga ekskursyonan, beach resorts asin malilipot na malls tanganing mag-orogma, pagpa-pahayahay asin magpalipot-lipot.\nSige na an patiripon kan mga politico kan saindang mga lideres, alipores, asin mga parabakal boto.\nAn ambos lados nagpopoon nang magtarabogaan, daraklagan laboy asin araponan bata.\nUso na an irensoltohan asin pagminos sa kapwa.\nAn media na sabi ngani ni Arsobispo Rolly Tirona, Fr. Fidel Bagayawa asin Fr. Louie Ocsiano kan Caceres sa Media Lenten Recollection kan naka-aguing Viernes, an dapat na magtabang sa paghanap kan tamang dalan, katotohanan, asin kaliwanagan iyo an taga mga media pero iyo man logod an pagpapalibog kan sapa sa nagpapamalu-malo sa mga isyu nin isyu nin politika.\nAn simbahan, ano man na sekta o relihiyon, dapat katabang kan media sa pagtao nin tamang paliwanag sa mga botantes o sa mga namamanwaan. Non-partisan. Apolitical.\nAn problema ngonyan ta an nagiguin Diyos lugod nin tawo iyo an kuarta asin materyal na bagay kaya an mga politiko o kandidatong makuarta iyo an makosog, maisog asin pwedeng manggarana sa maabot na eleksyon.\nMarhay/maraot an Universal Health Law para sa mga Pilipino, sabi ni Dr. Jaime Almora, P.R.O. kan Philippine Hospital Association sa interview kan Ini an Totoo sa tv asin radio kan naka-aguing Sabado.\nMarhay ta mayo nang babayaran an mga pasyente, pobre o mayaman, sa mga ospital kan gobyerno.\nAlagad sa pribadong ospital may babayaran man guiraray pero may diskwento an Philhealth asin Senior Citizens.\nAn mga pribadong ospital padagos man guiraray an operasyon para sa may pambayad.\nPero an mga saradit na pribadong ospital baka magkarulugui asin magsara kan saindang operasyon pag-abot kan panahon.\nGulping tawo an madagsa sa gabos na ospital dahil sa Universal Health Law sa paglaom na makakalibre sinda.\nPero bako yan totoo ta cierto y siguro igwa man guiraray gastos.\nAn pagkaka-iba kan libreng gastos sa pagbulong nin helang duman sa Amerika asin digdi sa Pilipinas iyo na sa Amerika sagot gabos kan insurance, sa Pilipinas an gobyerno an nagpapasan kan gabos.\nKulibat ko palan, digdi sa Naga an Bicol regional convention kan Philippine Hospital Association. Labing 100 an participantes hali sa mga pribado asin ospital kan gobyerno sa 6 na provincias asin 7ng ciudades kan Kabikolan.\nIni padagos an konsultasyon kan mga nag-aandam kan Implementing Rules and Regulations (IRR) kan Universal Health Care Law sa mga doctor, may sadiri nin ospital asin sa publiko en heneral./e


Magbikol Kita | Hawan-Dalan\nThursday, July 07, 2022, 12:00pm\nKun kamo, arog ko, mahilig magparadalan nin kun anu-ano na sana sa Netflix ngunyan na may pandemya, dai man gayod nindo pinalampas an bagong series ni Lily Collins na Emily in Paris. Dapit ini ki Emily, sarong millennial, nagtratrabaho bilang advertising specialist sa...\nSi Truffaut saka si Manay Nancy\nKan 1954, sinurat ni Francois Truffaut, sarong premyadong Pranses na kritiko asin direktor nin pelikula, an saysay (essay) na “A Certain Tendency of French Films.” Digdi, naihiras nya an saiyang mga obserbasyon asin mga kulog buót manungod sa mga nakatudan na sistema...\nKan ako aki pa, pirmi akong nag-aalangan magtaram asin makiulay sa ibang tawo. “Takot yan sa tawo,” sabi ngani kayan kan tugang ko. Pag may dinadara syang mga kabarkada sa harong, matago tulos ako kayan sa kwarto. Kaya dai ko aram kun tano an pamemelikula an napili...


Home / Iriga / Iriga City / News / Guardia, kinasohan nin panhabon\nGuardia, kinasohan nin panhabon\nBicol Standard Newspaper Wednesday, October 08, 2014 Iriga, Iriga City, News\nIRIGA CITY—Dagos nang sinangatan nin caso an sarong security guard, na en vez magbantay, iyo pa lugod si sinahotan na naghabon kan cuartang nasasaray sa sarong drawer sa binabantayan na escuelahan.\nSusug sa reklamo na ipinaabot sa mga awtoridad, an suspechado iyo si John Andrew Lucanas y Nuñez, 21 anyos, may agom.\nSiya nagtatrabaho bilang security guard sa Verbum del School sa San Nicolas sa ciudad na ini.\nAn oficina kan Procurador digdi kinasohan si Lucanas nin robbery, huli ta rinangkaw niya suboot an drawer na pigsarayan kan kantidad P3,000, na yaon sa laog kan administration building kan sinambit na escuelahan.\nAn inquest proceeding sa Iriga City Prosecutor’s Office may docket No. IS No. V-01-INQ-14G—123 na may fecha Octobre 5, 2014.\nAn incidente nangyari poco mas o menos alas 6:00 nin aga, Octobre 4, sa nasambit na escuelahan.\nRobbery an isinangat na caso contra sa suspechado huli ta confianza na itinao saiya kan administrasyon kan escuelahan sa pagbantay sa mga pagsasadire kan escuelahan.—BICOLSTANDARD.COM\nGuardia, kinasohan nin panhabon Reviewed by Bicol Standard Newspaper on Wednesday, October 08, 2014 Rating: 5


Pulis binadil kan alalay nin politico\nDawa bakong panahon nin politica dai nahahali an mga insidente nin pambabadil sa Masbate asin an pinakahuri naman na biktima iyo an sarong miembro kan Municipal Police Station kan Batuan, Masbate asin an suspechado pigpahayag na taohan nin politico.\nSa report nakaabot sa Camp Simeon Ola kan Bicol PNP, sinabi ni Police Major Malou Calubaquib an pinagbabadil si Police Staff Master Sergeant Oscar Alegada, 43 años, mantang yaon sa may highway kan Barangay Canvanez asin kaulay an nagkaperang miembros kan PNP kan biglang binadil asin dai pa aram kun anong kalibre nin armas.\nAn biktima dai nahaloy binawian nin buhay.\nAn incidente nangyari kan Martes na banggui asin sa inisyal na imbestigasyon kan Butuan Municipal Police Station, pigtutukdo kan testigos an suspechado na pigngaraanan na si Ali Llabres alyas Butchoy, na taga barangay Royroy.\nPig-aaram pa kan pulisya an posibleng motibo kan krimen huli ta an suspechado pigpahayag na bodyguard ni dating Alcalde Charmax Jan Yuson.\nNakatalikod kan badilon an biktima kan suspechado alagad dai pa maaraman kun anong kalibreng armas an ginamit sa panghihipa.\nSi Acting PNP Regional Director Brig. General Anthony Alcaneses nag-orden para sa manhunt operation sa suspechado na armado asin taohan nin dating politico sa Masbate.


‘Kusugi an Buot Mo Asin Magtrabaho Ka Na’—1 Cron 28:20 | Pag-aadalan\n“Kusugi an buot mo asin dai ka mahadit; magtrabaho ka na. Dai ka matakot o makubhanan, huli ta si Jehova . . . nasa saimo.”—1 CRON. 28:20, NW.\nPaano makakapahiling nin kusog nin buot an mga hoben asin an saindang mga magurang?\nPaano makakapahiling nin kusog nin buot an mga may edad nang sister?\nPaano makakapahiling nin kusog nin buot an bawtisado nang mga brother?\n1, 2. (a) Anong mahalagang asignasyon an itinao ki Solomon? (b) Taano ta nahadit si David para ki Solomon?\nTINAWAN si Solomon nin espesyal na asignasyon na panginutan an saro sa pinakamahalagang proyekto nin pagtugdok kasuarin man—an pagtugdok kan templo sa Jerusalem. Iyan dapat magin ‘labi-labi kagayon’ tanganing ‘an dangog saka an [kagayunan kaiyan makalakop] sa bilog na kadagaan.’ An mas mahalaga, an templo iyo an magigin ‘harong ni Jehova an [tunay na] Diyos.’ Pinili ni Jehova si Solomon para iyo an manginot sa proyektong ini.—1 Cron. 22:1, 5, 9-11.\n2 Tiwala si Hading David na susuportaran nin Diyos si Solomon, pero hoben pa ini asin daing eksperyensiya. May kusog nin buot daw si Solomon para akuon an asignasyon na ini na pagtugdok kan templo? Magigin ulang daw sa saiya an pagigin hoben asin kawaran nin eksperyensiya? Tanganing magibo an asignasyon sa saiya, kaipuhan ni Solomon na kusugan an buot niya asin magpuon nang magtrabaho.\n3. Kun dapit sa kusog nin buot, ano an mga posibleng nanudan ni Solomon sa saiyang ama?\n3 Siguradong dakulon an nanudan ni Solomon sa saiyang ama dapit sa kusog nin buot. Kan hoben pa si David, nakipaglaban siya sa layas na mga hayop na naglalay o nagtabag sa mga karnero kan saiyang ama. (1 Sam. 17:34, 35) Nagpahiling siya nin pambihirang kusog nin buot kan labanan niya an sarong higante na beterano sa pakikipaglaban. Iyo, sa tabang ni Jehova asin nin sarong makinis na gapo, nadaog ni David si Goliat.—1 Sam. 17:45, 49, 50.\n4. Taano ta kinaipuhan ni Solomon na magin makusog an buot?\n4 Kaya nasa kamugtakan nanggad si David na dagkahon si Solomon na kusugan an buot asin itugdok an templo! (Basahon an 1 Cronica 28:20.) Kun dai kinusugan ni Solomon an saiyang buot, madadaog siya nin takot asin tibaad dai niya lamang ngani napunan an pagtugdok. Mas grabe pa iyan kisa sa kun dai niya lang natapos an proyekto.\n5. Taano ta kaipuhan niyato nin kusog nin buot?\n5 Arog ni Solomon, kaipuhan niyato an tabang ni Jehova tanganing magkaigwa kita nin kusog nin buot asin matapos an gibuhon. Kaya puwede niyatong pag-adalan an mga halimbawa kan mga nagpahiling nin kusog nin buot kaidto. Asin puwede niyatong pag-isipan kun paano man kita makakapahiling nin kusog nin buot tanganing matapos an satong gibuhon.\nMGA HALIMBAWA NIN KUSOG NIN BUOT\n6. Para sa saimo, taano ta kahanga-hanga an kusog nin buot na ipinahiling ni Jose?\n6 Pag-isipan an kusog nin buot na ipinahiling ni Jose kan akiton siya kan agom ni Potifar na gumibo nin imoralidad. Siguradong aram ni Jose na marauton an mga puwedeng mangyari sa saiya kun sasayumahan niya ini. Pero imbes na magpadara sa sugot, nagpahiling siya nin kusog nin buot asin nagsayuma tulos.—Gen. 39:10, 12.\n7. Iistorya kun paano nagpahiling nin kusog nin buot si Rahab. (Hilingon an ritrato sa kapinunan kan artikulo.)\n7 Si Rahab an saro pa sa mga nagpahiling nin kusog nin buot. Kan mapaduman sa harong niya sa Jerico an mga Israelitang espiya, puwede kutanang natakot siya asin isinubol sinda. Pero huling nagtitiwala siya ki Jehova, kusog-buot niyang itinago an duwang lalaki asin tinabangan sinda na makadulag nin ligtas. (Jos. 2:4, 5, 9, 12-16) Naniwala si Rahab na si Jehova an tunay na Diyos asin dawa dai niya aram kun paano, kumbinsido siya na itatao nin Diyos an Jerico sa mga Israelita. Dai niya tinugutan an pagkatakot sa tawo, pati na sa hadi kan Jerico asin sa mga tawuhan kaini, na magin dahilan na mayo siyang gibuhon. Imbes, huminiro siyang may kusog nin buot kaya naisalbar niya an saiyang sadiri asin an saiyang pamilya.—Jos. 6:22, 23.\n8. Ano an nagin epekto sa mga apostol kan kusog nin buot na ipinahiling ni Jesus?\n8 An maimbod na mga apostol ni Jesus nagpahiling man nin marahayon na halimbawa nin kusog nin buot. Nahiling ninda an kusog nin buot ni Jesus. (Mat. 8:28-32; Juan 2:13-17; 18:3-5) Nakatabang iyan para kumusog man an buot ninda. Dawa kan kontrahon sinda kan mga Saduceo sa pagtukdo manungod sa ngaran ni Jesus, dai sinda nagpundo.—Gibo 5:17, 18, 27-29.\n9. Sigun sa 2 Timoteo 1:7, siisay an panginot na gikanan nin kusog nin buot?\n9 Si Jose, Rahab, Jesus, asin an mga apostol nagpahiling nin kusog nin buot na nagpahiro sa sainda na gibuhon an tama. Makusog an buot ninda bakong huli ta sobra an tiwala ninda sa saindang sadiri kundi huli ta nagtitiwala sinda ki Jehova. Napapaatubang man kita sa mga sitwasyon na kaipuhan niyato nin kusog nin buot. Imbes na magtiwala sa satong sadiri, dapat na ki Jehova kita magtiwala. (Basahon an 2 Timoteo 1:7.) Pag-ulayan niyato an duwang aspekto kan satong buhay na diyan kaipuhan niyato nin kusog nin buot: sa satong pamilya asin sa kongregasyon.\nMGA SITWASYON NA KAIPUHAN AN KUSOG NIN BUOT\n10. Taano ta kaipuhan kan mga hoben na Kristiyano nin kusog nin buot?\n10 Napapaatubang an mga hoben na Kristiyano sa dakul na sitwasyon na diyan kaipuhan nindang magpahiling nin kusog nin buot para makapaglingkod ki Jehova. May manunudan sinda ki Solomon asin puwede ninda siyang arugon. Nagpahiling siya nin kusog nin buot kan maggibo siya nin madunong na mga desisyon para matapos an pagtugdok kan templo. Dawa ngani puwede asin dapat na magpagiya an mga hoben na Kristiyano sa saindang mga magurang, may mahahalagang bagay na an mga hoben mismo an dapat na magdesisyon. (Tal. 27:11) Kaipuhan ninda nin kusog nin buot tanganing makagibo nin madunong na desisyon kun dapit sa pagpili nin mga amigo asin libangan, kalinigan sa moral, asin pagpabawtismo. Kaipuhan iyan huling an ginigibo ninda kontra sa gusto ni Satanas, an saro na nagtutuya sa Diyos.\n11, 12. (a) Paano si Moises nagin marahayon na halimbawa nin kusog nin buot? (b) Paano maaarog kan mga hoben an halimbawa ni Moises?\n11 An saro sa pinakaimportanteng desisyon na dapat gibuhon kan mga hoben iyo an pagpili nin mga pasuhan. Sa nagkapirang lugar, ginigipit an mga hoben na pilion an mga pasuhan na nakasentro sa pagkaigwa nin halangkaw na edukasyon asin trabahong halangkaw an suweldo. Huli man sa masakit na pagbuhay sa ibang lugar, tibaad mamati kan mga hoben na dapat sindang magpokus sa pagtabang sa saindang mga pamilya sa pinansiyal. Kun nasa arin ka man na sitwasyon diyan, pag-isipan an halimbawa ni Moises. An aking babayi ni Faraon an nagpadakula sa saiya kaya puwede niya kutanang gibuhon na pasuhan na magin prominente o mayamanon. Siguradong grabe an panggigipit sa saiya kan saiyang Ehipsiyong pamilya, mga paratukdo, asin mga parakonseho! Imbes na magpadara sa mga panggigipit, kusog-buot siyang nanindugan para sa dalisay na pagsamba. Kan bayaan na niya an mga kayamanan sa Ehipto, kusog-buot na nagtiwala si Moises ki Jehova. (Heb. 11:24-26) Huli kaiyan, dakul na bendisyon an inako niya hali ki Jehova kan panahon niya, asin siguradong mas dakul pang bendisyon sa maabot na panahon.\n12 Kaagid kaiyan, bebendisyunan man ni Jehova an mga hoben na makusog an buot na naghihinguwang umabot nin espirituwal na mga pasuhan asin inuton an intereses kan Kahadian sa saindang buhay. Tatabangan niya sindang maitao an mga pangangaipo kan saindang pamilya. Kan inot na siglo, nagpokus sa espirituwal na mga pasuhan an hoben na lalaking si Timoteo. Magigibo mo man iyan. *—Basahon an Filipos 2:19-22.\nDeterminado ka daw na magin makusog an buot sa gabos na aspekto kan saimong buhay? (Hilingon an parapo 13-17)\n13. Paano nakatabang sa sarong hoben na sister an kusog nin buot tanganing maabot niya an saiyang mga pasuhan?\n13 Kinaipuhan kan sarong sister sa Alabama, E.U.A., an kusog nin buot para magkaigwa siya nin espirituwal na mga pasuhan. Isinurat niya: “Aki pa ako, masusupgon na talaga ako. Nasasakitan akong makipag-ulay sa Kingdom Hall, lalo na an magtuktok sa harong kan mga dai ko lamang kaburubisto.” Sa tabang kan mga magurang niya asin mga kakongregasyon, naabot kan hoben na Kristiyanang ini an saiyang pasuhan na magregular payunir. Sinabi niya: “Pinapaluwas kan kinaban ni Satanas na marahay na mga pasuhan an pagkua nin halangkaw na edukasyon, pagigin sikat, mayaman, saka an pagkaigwa nin dakul na materyal na bagay. Sa parati, dai man talaga naaabot an mga pasuhan na iyan; stress saka kulog nin buot sana an itinatao kaiyan. Pero, an paglilingkod ki Jehova nagtao sa sako nin dakulang kaugmahan asin satispaksiyon huling aram ko na may nagibo akong marahay.”\n14. Sa anong mga sitwasyon kaipuhan kan Kristiyanong mga magurang an kusog nin buot?\n14 Kaipuhan man kan Kristiyanong mga magurang an kusog nin buot. Halimbawa, tibaad pirmi kang sinasabihan kan amo mo na mag-overtime pag banggi o pag Sabado asin Domingo—mga panahon na itinatagama mo kuta para sa pampamilyang pagsamba, pagluwas sa langtad, asin sa Kristiyanong mga pagtiripon. Kaipuhan mo nin kusog nin buot tanganing masayumahan iyan asin magin marahay na halimbawa sa saimong mga aki. O tibaad may mga kakongregasyon ka na tinutugutan an saindang mga aki na gibuhon an mga bagay na habo mong gibuhon kan aki mo. Tibaad haputon ka ninda kun taano ta dai nag-iiba an aki mo sa arog kaiyan na mga aktibidad. Magigin makusog daw an buot mo asin mataktikang ipapaliwanag kun taano ta iyan an desisyon mo?\n15. Paano makakatabang sa mga magurang an Salmo 37:25 asin Hebreo 13:5?\n15 Nagpapahiling kita nin kusog nin buot pag tinatabangan ta an satong mga aki na gumibo asin umabot nin espirituwal na mga pasuhan. Halimbawa, nag-aalangan an ibang mga magurang na dagkahon an saindang aki na gibuhon na pasuhan an pagpapayunir, paglilingkod kun sain mas dakula an pangangaipo, paglilingkod sa Bethel, o pagboluntaryo sa mga proyekto nin pagtugdok kan organisasyon. Tibaad naghahadit an mga magurang na dai sinda maaataman kan saindang aki paggurang ninda. Pero an madunong na mga magurang nagpapahiling nin kusog nin buot asin nagtitiwala sa mga panuga ni Jehova. (Basahon an Salmo 37:25; Hebreo 13:5.) Dangan an saro pang paagi na maipapahiling mo an saimong kusog nin buot asin pagtitiwala ki Jehova iyo an pagtabang sa saimong aki na ipahiling man iyan.—1 Sam. 1:27, 28; 2 Tim. 3:14, 15.\n16. Paano tinabangan kan nagkapirang magurang an saindang mga aki na magkaigwa nin espirituwal na mga pasuhan, asin taano ta kapaki-pakinabang nanggad ini?\n16 Tinabangan nin sarong mag-agom sa Estados Unidos an saindang mga aki na magkaigwa nin espirituwal na mga pasuhan. Sinabi kan agom na lalaki: “Dai pa naglalakaw saka nagtataram an mga aki mi, sinasabi mi na sainda kun gurano kaugma an pagpapayunir asin paglilingkod sa kongregasyon. Ngunyan, iyan na an pasuhan ninda. An pagkaigwa asin pag-abot nin espirituwal na mga pasuhan nakatabang sa mga aki mi na malabanan an mga panggigipit kan sistema ni Satanas asin magpokus sa totoo—si Jehova.” Sarong brother na may duwang aki an nagsabi: “Itinatao kan dakul na magurang an saindang kusog asin materyal na bagay para tabangan an saindang mga aki na mag-abot nin mga pasuhan sa isport, paglilibang, edukasyon, asin sa iba pa. Mas marahay nanggad kun gagamiton niyato an satong kusog asin materyal na mga bagay sa pagtabang sa mga aki na mag-abot nin mga pasuhan na makakatabang sa sainda na mapagdanay na makusog an relasyon ninda ki Jehova. Talagang maugma kami bako sanang huli ta nahiling ming naaabot kan samong mga aki an espirituwal na mga pasuhan kundi huli ta nagin parte kami kan pag-abot ninda kaiyan.” Makakasigurado ka na bebendisyunan nin Diyos an mga magurang na tinatabangan an saindang mga aki na magkaigwa asin mag-abot nin espirituwal na mga pasuhan.\nKUSOG NIN BUOT SA KONGREGASYON\n17. Magtao nin mga halimbawa nin kusog nin buot na mahihiling sa Kristiyanong kongregasyon.\n17 Kaipuhan ta man na magpahiling nin kusog nin buot sa kongregasyon. Halimbawa, kaipuhan kan mga elder an kusog nin buot pag may inaasikasong hudisyal na mga bagay o pag nagtatabang sa mga tawong namemeligro an buhay huli sa medikal na emerhensiya. May mga elder na nagbibisita sa mga presuhan tanganing itao an espirituwal na mga pangangaipo kan mga preso. Kumusta man an mga sister na daing agom? Dakul ngunyan nin oportunidad para mapahiwas ninda an saindang ministeryo paagi sa pagpayunir, pagbalyo kun sain mas dakula an pangangaipo, pagtrabaho sa Local Design/Construction program, asin pag-aplay sa School for Kingdom Evangelizers. May mga nakakapagklase pa ngani sa Gilead School.\n18. Paano makakapahiling nin kusog nin buot an mga may edad nang sister?\n18 Bendisyon sa kongregasyon an mga may edad nang sister. Namumutan ta nanggad an marahayon na mga tugang na ini! An iba sa sainda tibaad mas dikit na an nagigibo sa paglilingkod ki Jehova kumpara kaidto, pero puwede pa man giraray sindang makapahiling nin kusog nin buot asin maglingkod. (Basahon an Tito 2:3-5.) Halimbawa, kaipuhan nin kusog nin buot nin sarong may edad nang sister kun pakiulayan siya nin mga elder na kaulayon an sarong mas hoben na sister dapit sa mabining pagbado. Dai niya aanggutan an mas hoben na sister sa pagbado kaini, pero tibaad puwede niya ining dagkahon na pag-isipan an posibleng magin epekto sa iba kan mga badong pinipili niya. (1 Tim. 2:9, 10) An arog kaiyan na mamumuton na pagmalasakit puwedeng magkaigwa nin positibong epekto sa kongregasyon.\n19. (a) Paano makakapahiling nin kusog nin buot an mga bawtisadong brother? (b) Paano an Filipos 2:13 asin 4:13 nakakatabang sa mga brother na magkaigwa nin kusog nin buot?\n19 Kaipuhan man kan mga bawtisadong brother na magin makusog an buot asin humiro. Bendisyon nanggad sa kongregasyon an makusog an buot na mga brother na andam na mag-ako nin dagdag na responsabilidad. (1 Tim. 3:1) Pero, tibaad mag-alangan an iba na mag-abot nin mga pribilehiyo. Tibaad may mga nagibo kaidtong sala an sarong brother, kaya pagmati niya dai siya angay na magin ministeryal na lingkod o elder. O tibaad pagmati nin sarong brother mayo siyang kakayahan na gibuhon an sarong asignasyon. Kun arog kaiyan an namamatian mo, matatabangan ka ni Jehova na magkaigwa nin kusog nin buot. (Basahon an Filipos 2:13; 4:13.) Girumdumon na may panahon kaidto na pagmati ni Moises bako siyang kuwalipikado sa sarong asignasyon. (Ex. 3:11) Pero, tinabangan siya ni Jehova na magkaigwa nin kusog nin buot tanganing maisagibo an asignasyon sa saiya. Puwede man na magkaigwa nin arog kaiyan na kusog nin buot an sarong bawtisadong brother paagi sa udok sa pusong pagpamibi para sa tabang nin Diyos asin aroaldaw na pagbasa nin Bibliya. Makakatabang man an paghurop-hurop sa mga karakter sa Bibliya na nagpahiling nin kusog nin buot. Puwede niyang mapakumbabang hagadon sa mga elder na sanayon siya asin hinguwahon na magin andam pirmi na tumabang sa ano man na paagi. Dinadagka mi an gabos na bawtisadong brother na magin makusog an buot asin magmaigot para sa kongregasyon!\n“SI JEHOVA . . . NASA SAIMO”\n20, 21. (a) Anong garantiya an itinao ni David ki Solomon? (b) Sa ano kita makakasigurado?\n20 Ipinagirumdom ni Hading David ki Solomon na kaibanan niya si Jehova sagkod na matapos an pagtugdok kan templo. (1 Cron. 28:20) Siguradong nakatadom iyan sa puso ni Solomon, kaya dai niya tinugutan na magin ulang an saiyang pagkahoben asin kawaran nin eksperyensiya. Nagpahiling siya nin dakulang kusog nin buot, nagtrabaho, asin sa tabang ni Jehova natapos an magayunon na templo sa laog nin pito may kabangang taon.\n21 Arog ni Solomon, puwede man kitang tabangan ni Jehova na magin makusog an buot asin magibo an satong trabaho, sa laog kan satong pamilya asin sa kongregasyon. (Isa. 41:10, 13) Kun mapahiling kita nin kusog nin buot sa satong pagsamba ki Jehova, makakasigurado kita na bebendisyunan niya kita ngunyan asin sa maabot na panahon. Kaya, “kusugi an buot mo asin . . . magtrabaho ka na.”\n^ par. 12 Makakakua ka nin nagkapirang praktikal na suhestiyon kun paano magkakaigwa nin espirituwal na mga pasuhan sa artikulong “Gamiton an Espirituwal na mga Pasohan Tanganing Pamurawayon an Saindong Kaglalang,” na ipinublikar sa An Torrengbantayan na Hulyo 15, 2004.